Электротехника саноати: Ташқи бозордан мустаҳкам жой эгаллаш осон эмас - Халқ сўзи\nЭлектротехника саноати: Ташқи бозордан мустаҳкам жой эгаллаш осон эмас\n13:19 21 Июнь 2018 Иқтисодиёт\nҲаёт ҳақиқатлари таққосда аслини кўрсатади. Ютуқ ҳам, камчиликлар ҳам. Шу маънода, саноатимизнинг нисбатан ёш тармоғи — электротехниканинг кечаги ва бугунги ҳолатига холисона назар ташласак, мазкур жабҳадаги ҳақиқий аҳвол кўз ўнгимизда рўйирост гавдаланади.\n«Ана телевизор-у, мана кир ювадиган машина...»\nЯқин ўтмишимиздаги маиший ҳаёт ҳақида гап кетганда, барчамиз севиб томоша қиладиган “Маҳаллада дув-дув гап” фильмидаги онахонларнинг “сюрприз”га ойдинлик киритиш саҳнасини эслаймиз. Қаҳрамонлардан бири уни телевизорга йўйса, бошқаси “балки кир ювадиган машинадир”, дейди…\nОчиғи, илгари одамларнинг бундай техника буюмларига етишиши катта воқелик эди. Қишлоқларда эса бу бахтга атиги бир, нари борса, иккита оила муяссар бўлган, холос. Бугун-чи? Ҳар бир хонадонда 2-3 тадан телевизор бор.\nСтатистика маълумотлари ҳам кейинги йилларда юртдошларимизнинг шахсий компьютер, кондиционер, газ ва электр плиталари, чангюткич, музлаткич, кир ювиш машинаси сингари маиший техникалар билан таъминланганлик даражаси ўсиб бораётганини тасдиқлайди. Узоқ муддат фойдаланиладиган ушбу товарларга бўлган эҳтиёжнинг салмоқли қисми ўзимизда ишлаб чиқарилган маҳсулотлар эвазига қондирилаётгани эса саноатдаги ривожланишдан дарак беради, албатта.\nГлобал инқироз ҳам таъсир қилмади\nБиласизми, сўнгги ўн йилликда дунё электротехника саноатида юқори ўсиш суръати таъминланиб, соҳага киритилган сармоянинг рентабеллиги бошқа тармоқлардагига нисбатан уч-тўрт марта кўпроқни ташкил этди. У ҳатто жаҳон молиявий-иқтисодий инқирозидан деярли талафотларсиз чиқиб, қўшимча қийматга эга инновацион маҳсулотлар етказиб беришда етакчи ўринга кўтарилиб олганига нима дейсиз?!\nЭкспертлар соҳа рақобатдошлигини ишлаб чиқаришга илғор технологиялар татбиқ қилиниб, бозор талабларига мос маҳсулотлар таклиф этилаётгани, улар тобора такомиллаштириб борилаётгани билан изоҳлашмоқда. Шу боис одамларга қўшимча қулайлик ҳамда енгилликлар ҳадя қилаётган бундай воситаларга бўлган талаб кун сайин ортяпти.\nДарҳақиқат, йигирма биринчи юз йилликда маиший техника буюмларига шунчалик боғланиб қолдикки, уларсиз кундалик ҳаётимизни тасаввур этиш мушкул. Масалан, компьютерсиз иш фаолиятимиз тақа-тақ тўхтайди, мобиль алоқа воситаси бўлмаса, ўзингизни дунёдан узилиб қолгандек ҳис қиласиз...\nШу боис юртимизда иқтисодиётнинг мазкур тармоғи равнақига устувор аҳамият қаратилиб, аввало, унинг ташкилий-ҳуқуқий асоси яратилдики, пировардида электротехника истиқлол йилларида саноатнинг алоҳида тармоғи сифатида шаклланди.\nХаридоргир маҳсулот тайёрлашнинг сири\n“Ўзэлтехсаноат” акциядорлик компаниясидан маълум қилишларича, бугунги кунда тизимда 70 га яқин корхоналар фаолият кўрсатяпти. Улар ички бозорни кабель ва сим, электротехника ҳамда маиший техника маҳсулотлари билан тўлдириш баробарида, ташқи бозордан ҳам мустаҳкам жой эгалламоқда.\nЧиндан ҳам, бугун бозорларимизда ушбу турдаги маҳсулотлар сероб. Айниқса, тизим корхоналари томонидан 2 минг хилдаги кабель-сим, 50 дан зиёд турдаги электротехника, 30 дан ортиқ маиший техника маҳсулотлари тайёрлаш ўзлаштирилгани туфайли импорт тобора қисқармоқда. Табиийки, бу охирги беш йилда тизимда ишлаб чиқариш ҳажми 3,3 баробар ошгани туфайлидир. Экспорт-чи?\nЎтган йилнинг ўзида 189 миллион АҚШ долларилик маҳсулотлар экспорт қилинди. Мазкур кўрсаткич 2016 йилдагига нисбатан 1,5 баробар, 2017 йил учун белгиланган режадагига қараганда эса қарийб 50 миллион долларга кўпдир.\nСоҳа мутасаддиларининг тан олишича, юқори технологияга асосланган бу тармоқда ҳали кўп тажрибага эга эмасмиз. Аммо “Samsung”, “LG”, “Shivaki”, “Haier”, “Midea”, “Candy”, “Motorola” сингари жаҳонга машҳур компаниялар билан ҳамкорлик йўлга қўйилгани, техник ҳамда технологик жиҳатдан модернизациялаш тадбирлари изчил давом эттирилаётгани муваффақиятлар гарови бўлмоқда. Натижада миллий маҳсулотларимиз ташқи бозорда рақобатга кириша оляпти. “Ўзбекистонда ишлаб чиқарилган” ёрлиғи туширилган электротехника буюмлари Арманистон, Афғонистон, Буюк Британия, Бирлашган Араб Амирликлари, Грузия, Озарбайжон, Афғонистон, Қирғизистон, Украина, Қозоғистон, Тожикистон, Туркия, Россия каби ўндан зиёд давлатларга етказиб берилаётир.\nЭкспорт кўрсаткичидан кўнгил тўладими?\nБугунги натижаларни таҳлил қилсак, ҳали ишга солинмаган имкониятлар кўплиги ойдинлашади. Айниқса, экспорт борасида. Бу ҳақда тўхталганда, Президентимиз Шавкат Мирзиёев раислигида шу йил 29 май куни бўлиб ўтган видеоселектор йиғилишида айнан экспорт-импорт борасида айтилган фикрлар ёдга тушади.\nГап шундаки, давлатимиз раҳбари ўтган бир ярим йил мобайнида экспортни рағбатлантириш бўйича кўрилаётган амалий чоралар натижасида экспорт ҳажми ошган бўлса-да, эришилган бугунги натижалар мавжуд имконият ҳамда салоҳиятга нисбатан анча пастлигини қайд этди. Назаримизда, ушбу ҳақли эътироз “Ўзэлтехсаноат”га ҳам тегишли. Нега деганда, экспорт таркибида ҳамон кабель-сим маҳсулотлари улушининг юқорилиги сақланиб турибди.\n— Тўғри, бугунги кунда тайёрланаётган кабель ва сим маҳсулотларининг 60 фоизидан ортиғи экспортга йўналтирилган, — дейди “Ўзэлтехсаноат” акциядорлик компанияси раиси вазифасини бажарувчи Алишер Абдуллаев. — Бир жиҳатдан, бу — яхши кўрсаткич. Аммо экспортда бошқа маҳсулотлар ҳиссасининг камлиги уни диверсификация қилишни тақозо этади. Шу боис харидоргир маҳсулотлар турини кўпайтириш, янги бозорларни ўзлаштириш устида изланяпмиз. Шу мақсадда бир гуруҳ мутахассисларимиз яқинда Беларусь, Миср, Россияда музокаралар олиб боришди. Бунинг самараси ҳам тез орада сезилади.\nКомпания раҳбарининг айтишича, экспорт кўрсаткичларига логистика хизматининг қимматлиги ҳам таъсир кўрсатмоқда. Шу боис ҳозирги пайтда нисбатан яқин бозорларни ўзлаштиришга жиддий эътибор қаратиляпти. Бунинг натижасида қўшни давлатлар, хусусан, Тожикистонга экспорт ҳажми 2 баробар ошди. Бу йил эса мазкур кўрсаткич 3 баробар ортиши кутиляпти.\nЖаҳонга машҳур брендлар — юртимизда\nҲозирги кучли рақобат шароитида ташқи бозордан мустаҳкам жой эгаллаш осон эмас. Айниқса, электротехника маҳсулотлари ишлаб чиқарувчи кичик корхоналар. Шундай бўлса-да, юртимиз ишбилармонлари экспортни рағбатлантириш бўйича кўрилаётган амалий чора-тадбирлар туфайли баҳоли қудрат бунинг уддасидан чиқишмоқда. Улар томонидан таклиф этилаётган маиший техника буюмлари жаҳонга машҳур брендлар қаторида сотилмоқда. Бу эса чет эллик инвесторларнинг иқтисодиётимизга бўлган қизиқиши ортишига туртки бўляпти. Шунинг учун эндиликда Ўзбекистонда жаҳонга машҳур брендлар остида янги маҳсулотлар тайёрлаш йўлга қўйилади. Бундай истиқболли лойиҳаларни амалга оширишда давлатимиз раҳбарининг хорижий давлатларга сафарлари давомида эришилган келишувлар муҳим омил бўляпти.\nДарҳақиқат, ўтган йили Президентимиз Хитой Халқ Республикасига амалга оширган давлат ташрифи давомида “Ўзэлтехсаноат” компанияси билан Хитойнинг “Haier Group” компанияси ўртасида ҳамкорлик келишуви имзоланди. Унга кўра, “Haitech” бренди остида замонавий телевизорлар ишлаб чиқарилса, компания таркибидаги “Ўзэлектроаппарат-Электрошчит” АЖда “Hytera Communications Corporation Limited” компанияси кўмагида йилига 20 мингта радиоалоқа воситаси ишлаб чиқариш қуввати яратилиши мўлжалланмоқда.\nХудди шунингдек, давлатимиз раҳбарининг Корея Республикасига ташрифи доирасида “Kiturami” компанияси билан эришилган келишув аллақачон амалиётга кўчгани диққатга сазовор. Мазкур лойиҳа асосида “Artel” компанияси томонидан жорий йилнинг май ойида йилига 100 мингта сувиситкич ишлаб чиқариш қуввати фойдаланишга топширилди. Айни пайтда Жанубий Кореянинг яна бир компанияси — “Dongho Cosmo” билан биргаликда электр, газ, совуқ ва иссиқ сув ҳисоблагичларини ишлаб чиқаришни ташкил этиш устида музокаралар олиб борилаётир.\nАйтиш жоизки, электротехника саноатида ҳамкорлик Ўзбекистон ҳамда Туркия ўртасидаги муносабатларнинг муҳим йўналишларидан бирига айланди. Буни Президентимизнинг 2017 йил октябрь ойида Туркияга ташрифи доирасида “Ўзэлтехсаноат” АК томонидан “Femas Metal Sanayi” компанияси билан газплита ҳамда “Odul Madeni” компанияси билан электр духовкалар ва газплиталар ишлаб чиқариш лойиҳаси бўйича келишув имзолангани мисолида ҳам кўриш мумкин. Умумий қиймати 12 миллион АҚШ долларига тенг мазкур лойиҳалар ижросига киришилган бўлиб, бугунги кунга қадар ҳамкорлар томонидан технологик ускуналар олиб келиб бўлинди. Янги қувватлар ишга туширилиши билан 150 та иш жойи яратилиб, ички ҳамда ташқи бозорга янги маҳсулотлар етказиб берила бошланади.\nҲар бир оила эҳтиёжи эътиборда\nЭлектротехника саноатининг ривожи кўп жиҳатдан аҳоли турмуш даражаси, иқтисодий аҳволига боғлиқ. Чунки замонавий технологияли саноат маҳсулотларини харид қобилияти юқори оилалар сотиб олиш имкониятига эга. Шу маънода, ҳали олдинда бажарилиши лозим бўлган ишлар кўп. Ҳар бир оилани электротехника маҳсулотлари, айниқса, арзон маиший техника воситалари билан тўлиқ таъминлашга эришиш саноатнинг ушбу жабҳаси олдида турган энг устувор вазифа ҳисобланади.\nДавлатимиз раҳбарининг 2017 йил 13 февралдаги “2017 — 2021 йилларда электротехника саноатини бошқаришни янада такомиллаштириш, жадал ривожлантириш ва диверсификация қилиш чора-тадбирлари тўғрисида”ги қарори шу каби истиқболли лойиҳалар ижросига кенг йўл очмоқда. Мазкур ҳужжатда ички ҳамда ташқи бозор талаби чуқур ўрганилган ҳолда, янги турдаги маҳсулотлар ишлаб чиқаришни кўпайтириш, маҳаллийлаштириш кўламини кенгайтиришга қаратилган аниқ вазифалар белгилаб берилган.\nШундан келиб чиқиб, 2021 йилгача Қорақалпоғистон Республикаси, вилоятлар ва Тошкент шаҳрида умумий қиймати 731,2 миллиард сўмлик 43 та лойиҳа амалга оширилади. Бунинг натижасида, жумладан, Қорақалпоғистонда замонавий телевизорлар, электр шкаф, электр сувиситкичлар, иситиш қозонлари ҳамда металл радиаторлар, яримавтомат кир ювиш машиналари ва чангюткичлар ишлаб чиқарилса, Самарқандда кондиционер, газплиталар, электр печлар ҳамда яримавтомат кир ювиш машиналари тайёрлаш йўлга қўйилади.\nКўриниб турибдики, Ўзбекистонда электротехника саноати секин-аста ривожланмоқда. Аммо бу хотиржамликка асос бўлмаслиги керак. Саноатни модернизация ва диверсификациялаш, маҳаллий хом ашё ресурсларини чуқур қайта ишлаш асносида замонавий маҳсулотлар ишлаб чиқаришни кўпайтириш иқтисодиётимиз рақобатдошлиги таъминланишига хизмат қилади.


Хозирги вақтда: 19 ноя 2019, 16:11\nНатижалар сони 2480\nСаҳифа 239 дан 248\n09 март 2017, 22:37\nМавзу: Фарзандим ҳақида\nЖавоб: Фарзандим ҳақида\nВа алайкум ассалом. Бу иш шариатда йўқ. Баъзиларнинг урфида бор. Зарари катта эмас, иншааллоҳ.\n09 март 2017, 22:36\nМавзу: Ҳажи бадал\nЖавоб: Ҳажи бадал\nВа алайкум ассалом. Оналарининг ҳажга бориши имконсиз бўлса, улардан бошлаганлари афзал. Валлоҳу аълам.\n09 март 2017, 22:35\nМавзу: Нaмозим бузиладими?\nЖавоб: Нaмозим бузиладими?\nВа алайкум ассалом. Намоз бузулмайди. Валлоҳу аълам.\nМавзу: Асл муслима аёл бўлиш учун араб тилини ўрганиш керакми?\nЖавоб: Асл муслима аёл бўлиш учун араб тилини ўрганиш керакми?\nВа алайкум ассалом. Имкон қадар секин-секин ўрганиб борасиз. Араб тилини тўлиқ билишингиз шарт эмас, ҳарфларни тўғри талаффуз қилишни билиб олсангиз бас. Ҳозирги кунда буни ўрганиш имконияти интернет оламида ҳам мавжуд. Масалан: «қуръон.уз» сайтида ҳам яхши дарсликлар бор. Аллоҳ муваффақ қилсин. Вал...\n09 март 2017, 22:33\nМавзу: Гумон ва рашк ҳақида\nЖавоб: Гумон ва рашк ҳақида\nВа алайкум ассалом. Мазкур иборани айтганингизда нимани ният қилган бўлсангиз, ўша бўлади. Ҳар қандай ҳолда тавба ва истиғфорни кўпайтиринглар. Ноўрин ва асоссиз гумон қилиш мумкин эмас. Албатта, шариатга мувофиқ ҳолда рашк қилишга ҳақлисиз. Аёлингиз диний кўрсатмалардан ҳали тўлиқ хабардор бўлмаса,...\n09 март 2017, 22:32\nМавзу: Тасбеҳ нима учун ишлатилади?\nЖавоб: Тасбеҳ нима учун ишлатилади?\nВа алайкум ассалом. Тасбеҳ одатда 33 ва 100 талик бўлиб, зикр сўзларини санаш учун ишлатилади. Зотан, «тасбеҳ», «субҳа» сўзлари «Субҳаналлоҳ» сўзидан олинган.\nҲар бир саволни алоҳида ёзишингиз мақсадга мувофиқ. Валлоҳу аълам.\n09 март 2017, 22:31\nМавзу: Масҳ тортиш\nRe: Масҳ тортиш\nВа алайкум ассалом. Таҳорат қилганда масҳнинг масҳ бўлиши учун сочда фарқ очиш шарт қилинмаган. Сочда фарқ очилмагани намозни бузади, ҳам дейилмаган. Валлоҳу аълам.\n09 март 2017, 22:30\nФорум: Турли масалалар\nМавзу: Аёлларнинг шими\nЖавоб: Аёлларнинг шими\nВа алайкум ассалом. Номаҳрамларга баданнинг шаклини билдириб кўрсатмаслик керак, уларнинг эътиборини жалб қилмаслик керак. Мақсад шу. Валлоҳу аълам.\n09 март 2017, 16:15\nМавзу: Ҳукм сўраб\nЖавоб: Ҳукм сўраб\nБисмиллаҳир роҳманир роҳийм. Тишингизнинг орасига ғусл ва таҳоратда оғиз чайганда кирган сув покланишга кифоя. Бунинг учун даволаниш олдидан ғусл шарт эмас. Валлоҳу аълам.\n09 март 2017, 16:14\nМавзу: Илтимос айтиб беринг\nЖавоб: Илтимос айтиб беринг\nВа алайкум ассалом. Ушбу маънода оят йўқ, валлоҳу аълам. Ҳикоя билан сура ва оятнинг фарқи бор.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари УЗУМНИНГ 9 ФОЙДАСИ\t10:54, 15 сентябрь 2016\t• Узум меваси А, С, В6 витаминларига бой. Шунингдек, калий, кальций, темир, фосфор, магний ва селен моддалари ҳам талайгина. Ушбу фойдали бирикмалар юракка қувват бўлиб, иммунитетни мустаҳкамлайди. • Узум данагида А ва Е витаминлари бўлиб, меваси билан бирга ейилганда организмни ёшартиради.\n• Баъзилар узум пўстини ёқтиришмайди. Аслида эса айнан пўсти билан истеъмол қилинса, ичакларда тиқин ҳосил бўлишининг олдини олади. • Узум иштаҳани яхшилайди. Уйқусизлик, иштаҳа йўқолиши каби ҳолатларда қора узум шарбати ёки меваси айни муддао.\n• Узумнинг қора нави буйрак ва жигарни аъло даражада тозалайди. Ҳусайни нави эса ўт пуфагида тош йиғилишида кўмакчи воситадир. Шунингдек, пешоб ҳайдаш хусусиятига ҳам эга.\n• Фойдали бўлибгина қолмай, узумнинг ҳам ножўя таъсири бўлиши мумкин. Масалан, аллергик ҳолатларга мойиллиги борлар учун қора нав узум тавсия этилмайди.\n• Таркибидаги антиоксидантлар ҳисобига бир бош узум меваси асабни тинчлантиради. Айниқса, уйқу олдидан озроқ узум ейилса, хотиржамликка эришасиз. • Бу мева нафас йўллари ва ўпка хасталикларида ҳам асқатади. Шу боис астмага чалинганларга вақти-вақти билан узум истеъмол қилиш тавсия этилади. • Тавсия этилмайди: қандли диабет, ошқозон-ичаклардаги муаммолар, семизлик, ҳазм фаолияти бузилганда.


Коронавирус грипп билан қўшилиб кетиши мумкин?!\nКасалланганлар сони 241 583 841\nСоғайганлар сони 218 805 359\nГермания эмланмасликка қарор қилган фуқаролар учун бепул коронавирус тестини бекор қилмоқда. Энди лаборатория ёки дорихонада тест топшириш учун улар 20 еврогача тўлашлари керак бўлади. Расмийларга кўра, бу жамиятнинг бир қисмини эмлашга мажбурлаши керак бўлган қадамдир.\nШу билан бирга, Руминия кексалар ва аҳолининг заиф гуруҳлари учун кучайтирувчи деб аталадиган учинчи дозани киритишни таклиф қилмоқда. Кампания мамлакатда вирусга чалинганлар сони мисли кўрилмаган даражада кўпайган бир пайтда бошланмоқда, шифокорлар беморларнинг 90 фоизи коронавирусга қарши эмланмаганлигини таъкидлашади. Аввалроқ, миллий эмлаш кампанияси координатори Руминиядаги вазиятни Италиянинг ўтган йили бошидан кечирганлари билан солиштирганди. Мамлакатда маҳаллий карантинлар жорий этилмоқда: Руминия жануби-ғарбидаги Дробета-Турну Северин пандемиянинг тўртинчи тўлқини туфайли ёпилган биринчи йирик шаҳар бўлди.\nБуюк Британияда ҳам эмлаш кампанияси бошланди - бу сафар гриппга қарши. Расмийлар 35 миллион кишини мавсумий вирусга қарши эмламоқчи, улар коронавирус ва грипп бир вақтнинг ўзида кучайса, ўлим сонининг кўпайишидан қўрқишмоқда.\nШифокорлар ўтган йили грипп чеклов чоралари билан тўхтатилганини эслатиб, бу мавсум айниқса: кучайиши мумкинлигидан огоҳлантиришган.\nКиритилди: 22:35 12.10.2021. Ўқилди: 1778 марта. Фикрлар сони: 0 та.\n1000 тадан ортиқ хонадондан иборат МФЙларда маҳалла хо...


Skoda BMW X4 кроссоверидан нусха кўчирмоқчи » Скачать музыку бесплатно новинки музыки 2016-2017\nSkoda BMW X4 кроссоверидан нусха кўчирмоқчи\nКомментариев: 0 Просмотров: 343 Дата: 16-05-2016, 06:16 BMW X4дан нусха кўчириш орқали Чехия компанияси 2016 йилдаги паркетник русумлари сафини кенгайтирмоқчи. Инсайдерларнинг норасмий маълумотига кўра, янги кроссовер ишлаб чиқарилиши учун камида уч йил керак. Бу орада чех компанияси Skoda Kodiaq кроссоверининг оммалашувини баҳолаб олади. BMW X4 Бавария автомобиль заводининг люкс кроссовери бўлиб, ихчам ўлчамга эга. Биринчи бўлиб 2014 йилнинг 28 мартида Нью-Йорк автосалонида намойиш этилган. Узунлиги 4671 мм, кенглиги 1881 мм, бўйи 1624 мм, ғилдираклар базаси 2810 мм. - деб хабар бермоқда Carzone.uz нашри.


«Ньюкасл» Неймар трансфери учун курашга қўшилди\n«ПСЖ» футболчиси Неймар фаолиятини АПЛда давом эттириши мумкин.\n«Fichajes» нашрининг хабар беришича, «Ньюкасл» 30 ёшли футболчини трансфер қилиш имкониятларини кўриб чиқмоқда.\nУЕФА Чемпионлар Лигаси нимчоракфиналидаги мағлубиятдан сўнг, парижликлар раҳбарияти Неймарни трансферга қўйишга қарор қилган. Ўз навбатида, бразилиялик юлдузнинг ўзи ҳам француз клубини тарк этишга тайёр.\n«ПСЖ» ўз футболчисини 100 млн еврога баҳоламоқда. Аммо унга харидор клубларнинг ҳеч бири ушбу суммани тўлашга қодир эмас. Биргина «Ньюкасл» ушбу шартлар асосида музокараларга киришга тайёр.\nАввалроқ, «ПСЖ» вингерни собиқ клуби «Барселона»га таклиф қилгани ҳақидаги хабарлар чиққанди.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Голивуд актрисаси Ума Турман отдан йиқилиб, суякларини синдирди\t15:55, 22 июнь 2016\tГолливуд актрисаси Ума Турман отдан йиқилди ва бир нечта суякларини синдириб олди, деб хабар беради “Вести” нашри. Актрисанинг маъмури газеталардан бирига интервью бериб, унинг отдан йиқилгани ва бир нечта суякларини синдириб олганини маълум қилган. Унинг айтишича, машғулот пайтида от ҳуркиб кетган ва актрисани тушириб юборган. Актриса ҳозирда юришга бироз қийналаётгани айтилмоқда. Ёз фасли эндигина бошланди. Ума Турман эса мавсум аввалида нафақат жисмоний, балки руҳий томондан жароҳат олди. Канн кинофестифалида актриса билан бўлган воқеани ОАВлар кенг муҳокама қилмоқда. Гап шундаки, кинофестивалда актриса Fiat империяси меросхўри, италиялик тадбиркор Лапо билан учрашди. Лапо эса актрисанинг рухсатисиз уни ўпиб олди. Бу ҳолат эса ОАВлар томонидан муҳокама мавзусига айлантирилди. Турган гапки, Ума Турман бундай ноқулай вазиятдан ўзини ёмон ҳис этмоқда, дейди актрисанинг маъмури.


Кимёгар | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариКимёгар\nЎтган замонларда Бухоронинг Девонбеги ҳовузи ёнида, ҳавонинг иссиқ кунларида эллик ёшларга кирган бир чол сопол кўзачада ўтган-кетганларга сув бериб ўтирар экан. Йўловчилар унинг сувини ичгач, пул бермоқчи бўлганларида, узатилган пулларни ўз қўли билан қайтариб: “Раҳмат, пулингиз керак эмас, икки оғиз сўзингиз керак, холос”, дер экан. Буни эшитган айрим кишилар қизиқиб: “Нима деб айтайлик?” деганларида чол: “Абу Али ибн Синонинг падарига лаънат”, десангиз бўлади, дер экан.\nКунларнинг бирида бир ёш муллавачча сув ичгач, чолнинг бу сўзини эшитиб, ҳайрон қолибди, йўл бўйи ўйланиб кетибди. Муллавачча ватани Хоразмга боргач, ўқиётган мадрасасининг мударрисига кўрган ва эшитганларини сўзлаб берибди. Бу гап мударрисни ҳам қизиқтирибди. Мударрис бир куни Бухорога келса, муллавачча айтган чол ҳамон сув бериб, кишиларни Абу Али ибн Сино номига лаънат ўқишларига ундаб ўтирар экан. Мударрис сув ичиб, чолга олтин ташлабди, чол олтинни олмабди. Кечга яқин мударрис яна келиб сув ичгач, олтин бериб, чолдан бир кеча меҳмон бўлишни сўрабди. Сув сотувчи чол мусофирга раҳми келиб уйига бошлаб борибди. Кечки овқатдан сўнг мударрис гап бошлаб, унинг Ибн Сино номига лаънат айттиришининг сабабини сўрабди, чол кўп қаршилик кўрсатса ҳамки охири айтишга мажбур бўлибди.\nЧол ўз саргузаштини бошлаб, шундай дебди:\n— Бундан бир неча йил олдин раҳматлик отам ўлими олдидан мени олдига чақиртириб, беҳад кўп қўй, эчки, сигир, от, данғиллама ҳовлиларни мерос қолдирди ва умрбод ота касби — савдогарчилик қилишимни васият қилди. Мен ҳам турли шаҳарларга бориб, давлат орттира бошладим. Кунлардан бирида Балх шаҳрида молларимни пуллагач, кечки бозорда, бир китоб савдоси устидан чиқиб қолдим. Кишилардан: “Бу қанақа китоб?” деб сўрасам, улар: “Бу китобни ўқиб тушунган киши тупроқдан олтин қилармиш”, дейишди. “Мен ёнимдаги бор пулимни бериб, ўша лаънати китобни олдим, уни ўқидим. Бухорога келиб китобда кўрсатилган жамики кимёвий дориларни топдим, бу дориларга бутун давлатимни сарфладим. Охири бир куни шу дориларни китобда кўрсатилгандек бир-бирига қўшиб, идиш остига қўйдим-да, ўт ёқдим, етти кун кутдим, кейин очиб ичида олтин битгандир десам, олтин эмас, бир ҳовуч кул турибди. Мана шу китоб туфайли бор давлатимдан, ҳовли-жойимдан ажралдим. Ана шундан бери шу китобни ёзиб, мени ўтдай куйдирган Абу Али ибн Синога лаънат ўқиш билан ўзимни овутиб юрибман.\nМударрис бу гапларни эшитгач, чолдан бироз сут, гуруч ва бошқа нарсаларни олиб келишни сўрайди, сўнгра шу келтирилган нарсалардан ширин овқат тайёрлаб сотишни айтади ва ўзи қайтиб Хоразмга кетади.\nБу лаззатли овқатни биринчи марта кўрган Бухоро халқи талаб кетади, чол бу овқатнинг келтирган фойдасини кўриб, кунига икки-уч марталаб пиширадиган бўлади.\nОрадан кўп вақт ўтмай мударрис Хоразмдан чиқиб: “Чол яна Абу Али ибн Синога лаънат ўқиётганмикин ёки бас қилдимикин”, деб Бухорога келади. Бухорога келиб ўзи кўрсатган овқатни ҳар бир кўчада кўради, сўнгра чолнинг олдига келади, чол эса овқатларни ҳамма кишилар пишираётганлигини ва оқибатда қадри кетиб зарар кўраётганлигини айтади. Мударрис чолга яна пул бериб, бундан бир неча йил олдин Балх шаҳрида олган китобда кўрсатилган гиёҳлардан олиб келишни сўрайди. Мударрис китобда кўрсатилганидек қилиб уларни идишга солиб уч кун қиздирган экан, учинчи куни олтин пайдо бўлибди. Шунда мударрис бир бутун олтинни чолга узатаётиб: “Мана бу олтинни сизнинг кули кўкка совурилган давлатингиз эвазига бераман. Сиз бу олтинга ҳар қанча давлат топишингиз мумкин. Сиз оддий лаззатли овқат сирини уддалай олмасдан, ҳаммага тарқатдингиз. Агарда олтиннинг сирини билганингизда уни тупроқ билан тенг қилар экансиз. Олтиннинг сири сиз пул бериб олган китобда эмас, илмда, мансабни пулга олиш мумкин, лекин илмни сотиб олиб бўлмайди. Бу китобни ёзган киши ўттиз-қирқ йиллик илмий тажрибага асосланиб ёзган. Мана шу китобни ёзган Абу Али ибн Сино мен бўламан, бундан кейин менинг номимга лаънат айтишни тўхтатарсиз, деб умид қиламан”, деб чиқиб кетган экан.\n← Аввалги Аввалги Аёз\nКейинги → Кейинги: Луқмони ҳаким


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Жим Керрининг россиялик қиёфадоши топилди\t10:24, 10 август 2016\tГолливуд актёри Жим Керри Reddit ижтимоий тармоғида ўзининг россиялик қиёфадошини кўриб, ҳайратини яшира олмади, деб хабар берди “Тjournal.ru” нашри.\nTMZ таблоиди журналистлари Жим Керрини Лос-Анжелес аэропортида кутиб олиб, унга бир неча саволлар билан мурожаат қилишди. Қиёфадошининг суратини томоша қилган Жим Керри : “Ажойиб йигит, агар меҳмонга таклиф қилса, жон деб борган бўлардим”, деб жавоб берди. 2016 йилнинг январь ойида ОАВлар Леонардо Ди Каприонинг россиялик қиёфадошини топишган эди. У Подольск шаҳрида яшовчи, ФВВ ходими Роман Бурцев бўлиб чиққанди. Июль ойида Роман Бурцев “Пять озёр” рекламасининг қаҳрамонига айланди, у рекламада Ди Каприонинг русча қиёфасини яратди.


22:00 / 13.05.2018 10906\n«Манчестер Сити» Англия премьер-лигасининг охирги турида «Саутҳемптон»га қарши ўйнаб, қўшимча дақиқаларнинг охиргисида гол уриб, 1:0 ҳисобидаги ғалабага эришди. Бу ғалабадан кейин жамоа мавсумда йиғилган очколари сонини 100 очкога етказди. Бу эса премьер-лиганинг янги рекордидир.\nШунингдек, «Сити» бир мавсумдаги ғалабалар сони бўйича (32) ҳамда урилган голлар сони бўйича (106) ҳам рекорд ўрнатди. Хосеп Гвардиола шогирдлари мавсум давомида 16 сафар учрашувида ғалаба қозонди, бу ҳам рекорд натижа ҳисобланади.\nТурнир жадвалида иккинчи ўринни «Сити»дан 19 очко ортда қолган «Манчестер Юнайтед» эгаллади - рекорд. Бу борада аввалги рекордчи жамоа «Манчестер Юнайтед» бўлганди (18 очколик фарқ), ўшанда 1999/2000 йилги мавсумда манчестерликлар 91 очко билан биринчи ўринни эгаллаган, энг яқин таъқибчи «Арсенал»да 73 очко бор эди.\nКейинги мавсумда Чемпионлар лигасида учинчи ва тўртинчи ўринларни эгаллаган «Тоттенҳэм» ва «Ливерпуль» иштирок этади. Бешинчи ўринда қолган «Челси» Европа Лигасида иштирок этади.\nМавсум якунларига кўра охирги 3 ўринни «Суонси», «Сток» ва «Вест Бромвич Альбион» эгаллади ва бу жамоалар премьер-лигани тарк этди.\n«Манчестер Сити» премьер-лига ғолиблигини апрель ойи ўртасидаёқ, ҳали мавсум якунига 5 тур борлигида расмийлаштирганди.\n«Сити» ўз тарихида бешинчи марта лига чемпиони бўлмоқда. Шундан 3 чемпионлик охирги 6 йил ичида қўлга киритилган.\nБир мавсумда энг кўп очко йиғиш бўйича аввалги рекорд «Челси»га тегишли бўлганди: 2004/2005 йилги мавсумда лондонликлар жамоаси 95 очко жамғарган.\nСаутҳемптон – Манчестер Сити 0:1 (0:0, 0:1)\nГол: 0:1 – 90 Габриэл Жезус.\nСаутҳемптон – Маккарти, Стивенс, Худт, Бертран (Маккуин, 81), Йосида, Ромеу, Тадич, Редмонд (Уорд-Проуз, 64), Хейбьерг, Соареш, Остин (Лонг, 64).\nМанчестер Сити – Браво, Лапорт, Стоунз, Данило, Бернарду Силва (Браим Диас, 78), де Брюйне, Стерлинг, Гюндоган (Фоден, 82), Сане, Фернандиньо, Делф (Габриэл Жезус, 59).\nОгоҳлантиришлар: Уорд-Проуз (71), Соареш (90), Хейбьерг (90), Габриэл Жезус (90).\n«Манчестер Сити» янги трансферини эълон қилди. Клуб рекорди ўрнатилди\n«Атлетико» Родрини «Манчестер Сити»га сотганини эълон қилди


УЧ ЧАНОҚ - “Китоб дунёси” газетаси сайти\n983 марта кўрилган.\nТўртинчи синфни битиргунимизча битта ўқитувчи дарс берган. Биринчидан тўртинчи синфгача ўқийдиган болалар битта синф хонасида аралаш ўтирардик. Синфимизда ўқитувчимиз Маматўрани қулоғини кўп чўзар, ҳар сафар «сен одам бўлмайсан», — деб койирди. Синфдошимнинг ота-онаси йўқ эди. У акасиникида яшаб, янгаси буюрган юмушлар билан банд бўларди.\nТўртинчи синфни тўрт ўқувчи — икки ўғил, яъни, мен билан Маматўра ҳамда икки қиз битирдик. Қизлар қишлоқда қолишди. Маматўра иккаламиз саккиз чақирим наридаги катта мактабнинг бешинчи синфига қатнай бошладик. Янглишмасам, ўқишнинг иккинчи кунимиди, математика муаллими «қани, янги болалар карра жадвалини айтиб беринглар», — деб қолди. Тўғриси, Маматўра карра жадвалини айтиб бера олмади. Муаллимнинг бироз жаҳли чиқдими, «қулоғинг шалпайиб, карра жадвални билмасанг, қандай одам бўласан», — деди.\nТанаффусда Маматўра мени имлаб олдига чақирди. «Юр, қишлоққа кетамиз», — деди шивирлаб. Мен «дарсчи?» дедим. У менга «бари бир одам бўлмайман экан, ўқиб нима қиламан», деди. Иккаламиз ейдиган нонни латта халтасидан чиқариб менга узатди. Ярмини ол, десам олмади. Унга раҳмим келиб, орқасидан тикилганча қолдим. Кўзларим намлангандай бўлди. Назаримда тўрт йил давомида қулоғи анча чўзилган эди...\nМактаб-интернатда Жўра исмли бола билан бир партада ўтирардик. Қанақа дарс бўлишидан қатъий назар, у китобни қийшайтириб рул қилиб, партанинг тагидан ўтган ёғочни газ, тормоз қилиб, мени машина кабинасидаги пассажир ўрнида оғзини пичирлатиб, «ванг-ванг», «би-биб», «қиғ», — деб скоростга урганда, ўнг қўли менинг оёғимга ҳам тегиб кетарди. Ҳар дарс шу аҳвол, баъзан танаффусга ҳам чиқмай «машинасини учириб ҳайдарди». Кўпинча танаффусда «орқага ҳайдаган» пайтлари ҳам бўларди. Мабодо дафтарга ёзиш ёки доскадан бирон нарсани кўчириб олиш керак бўлса, «машинасини» бемалол бир қўллаб ҳам ҳайдарди.\nСаккизни битиргунимизча у мени «миндириб» қаерларга олиб бормади денг. Шу алпозда ниятига ҳам етди. Бир эшитсам Мирзачўлда ҳайдовчилик қилар экан. Кейинчалик синфдош сифатида ўзи мени излаб топди. Бортовой машинасида мени автобус бекатига олиб чиқиб қўйди.\nИкки марта уйланибди. Ўғли биринчи хотини билан қишлоқда эмиш. Кейинги хотиндан фарзанд бўлмабди. Мана, яқин йигирма йилдирки у менга ҳафта — ўн кунда бир қўнғироқ қилиб туради. Баъзан учрашиб ҳам турамиз. Унинг ягона орзуси «Нексия» русумли машина олиш.\nҲар доим миясида битта лента айланади, қандай қилиб бўлмасин, заводдан янгисини олиш. Кўнгил экан, мен уни 25-30 дақиқалаб телефонда эшитаман. Баъзан қўлларим толиб кетади, телефонни у қулоқдан бу қулоққа оламан. Нима қилиб бўлса ҳам янгисини олса, мени миндириб, анча жойларни айлантирса. Гагарин деган жойда қозоқлар туя сути сотармиш. Қамчиқ довонидаги эчки сути жуда фойдали экан. Ҳалиги эчкилар тоғма-тоғ энг доривор гиёҳларни териб ермиш.\nМана яна Жўранинг қўнғироғи. Уни ҳам тўғри тушуниш керак. Ҳозир нафақада, «уйда зерикаман», дейди.\nАъло, десам, янгисини олиб минмоқчиман деди. Ҳар доим «ишқилиб тезроқ мингин, жўра» дейман, омад тилайман. Мабодо қўнғироқ қилганида «мунча эзиласан», десам нима бўлар эди? Балки унга менинг синфдошлик меҳрим ҳам керак бўлаётгандир...\nОнамнинг тоғаси қўшни қишлоқдан уйланган экан. Куёв келинни отга миндириб қишлоққа кириб келган экан. Йўлда бир-биридан уялишибми, гаплашишмабди ҳам. Бир жойда от кечувдан ўтишига тўғри келганда Саъдулла бобомиз «мени маҳкам ушланг» дебди. Келин куёвнинг белидан сиқиброқ ушлаганда кўзи қўлига тушиб, баданлари жунжикиб кетибди. Қўллари қоп-қора экан. Бечора куёв тўйгача келиннинг юзини кўрмаган, лоақал бир оғиз гаплашмаган бўлса нима қилсин?!\nКуёвнинг дами ичига тушиб, юзи ҳам қора бўлса керак, деган хулосага келибди. Хулосаси тўғри чиқибди. Келин шоколад ранг экан...\nЙиллар ўтса ҳам қув болалар момони кўриб қолишганда мазах қилишдан тўхташмабди.\nДостон қора, Достон қора,\nКиндиги яра, киндиги яра,\nИшонмасанг очиб қара, очиб қара.\nШеър болалик табиатим ва руҳиятимга тўғри келмаса-да, негадир мен ҳам «Достон қора», — деб болаларга эргашганман.\nСандалнинг четида исиниб ўтирган эдим, онам бир сиқим жийдани олдимга сочиб ташлади-да, «сен менинг янгамни ҳақоратлагани уялмайсанми? Гап тоғамнинг қулоғига етиб борса нима бўлади?», деди. Мен «ҳамма болалар айтяпти-ку!?», дедим. Онам «бошқалар билан ишинг бўлмасин, сен ўзингни бил», деди. Шундан кейин «шеърни» айтмайдиган, ичимда ҳам такрорламайдиган бўлдим.\nҚишлоқда тўй бўлди. Тўйхона ҳовлисига йиғилган бекорчи болалар ҳалиги «шеър»ни қайтара бошлашди. Бир маҳал Достон момо ичкаридан отилиб чиқиб, болаларни олдига солиб қува кетди. Шеър муаллифи бўлмиш Худойшукурни тутиб олиб, кенг тикилган, енглари узун кўйлагининг ичига солди. «Кўзингни катта очиб қара! Ярамикан», — деди энтикиб момо. Болакай ётган жойида «яра эмас экан, яра эмас экан», — деб бақириб йиғлаганини ҳамма эшитди. Шу ондан эътиборан бу шеър истеъмолдан қолди.\nДостон момодан туғилган чиройли, бичими келишган, мағзи тўқ, ақлли, қизғиш буғдойранг қиз вояга етди. Тақдирни қаранг, Худойшукур минг маротаба шукроналик келтириб, момога куёв бўлди. «Суяк суриб», деганларидек, ёш оиланинг бош фарзанди ҳам қиз бўлди. Қизалоқнинг лаблари бир оз қалин, кўзлари момосиникидек катта-катта, қўлчалари «оппоқ» чип-чиройли эди.


Янги йил қутлови\nh3 style="text-align:center">Азиз юртдошлар!\nЎзининг бетакрор файзу таровати, қувонч ва шукуҳи билан жонажон юртимизга янги 2022 йил кириб келмоқда. Мана шундай ҳаяжонли лаҳзаларда сизларга файзли Янги йил байрамининг эзгу тилакларини йўллашдан бениҳоя мамнунмиз.\nБу байрам нафақат йил тақвимининг ўзгариши, балки умримизнинг ўзига хос йиллик сарҳисоби, янги режалар, яхши ниятлар билан янги мавсумни бошлашимиз учун табиатнинг бизга берган ўзига хос туҳфасидир.\nСўнгги вақтларда кузатилаётган иқлим ўзгаришлари ва ноқулай экологик ҳолатлар, ҳеч шубҳасиз, табиат ҳақида қайғуришимиз учун табиатнинг ўзи бизга белги бермоқда. Абу Али ибн Сино бобомизнинг «Агар ҳавода чанг ва тутун бўлмаса эди, киши минг йил яшаган бўларди», деган ҳикмати ҳаётимизда улкан аҳамият касб этмоқда.\nЖамиятимизда юксак экологик маданиятни шакллантириш, атроф муҳитни муҳофаза қилиш ва табиий ресурслардан оқилона фойдаланиш, яшил иқтисодиётга ўтишни жадаллаштириш орқали жонажон Ватанимиз тараққиёти ва халқимиз фаровонлигини таъминлаш – барчамизнинг муҳим фуқаролик бурчимиздир!\nБугун муҳтарам Президентимиз ташаббуси билан ишлаб чиқилиб, ҳаётимизга татбиқ этилаётган Янги Ўзбекистон тараққиёт стратегияси барчамизни кириб келаётган 2022 йилни улкан режалар, эзгу орзу-ниятлар билан бошлашга даъват этади.\nКириб келаётган Янги йил юртимизга файзу барака, янги ютуқ ва зафарлар олиб келсин! Барча юртдошларимизга сиҳат-саломатлик, келгуси ишларида янгидан-янги муваффақиятлар, хонадонларга тинчлик-хотиржамлик, бахту саодат тилаймиз!


Бола тарбияси - Баҳоуддин Нақшбанд ёдгорлик мажмуаси маркази\n06 январ 2015 й.\n2105 марта ўқилди.\nЁш авлодни келажагини ўйловчи ҳар бир жамият олдида турган энг долзарб масалалардан бири, фарзандларимизни жисмоний ва маънавий камолотини таъминлашдир. Истиқлолимизнинг дастлабки кунларидан бошлаб ушбу муоммога жуда катта эътибор берилиши , давлатимизнинг дастлабки ордени “Соғлом авлод учун”деб номланиши, “Соғлом авлод” жамғармасини таъсис этилиши ва ёш авлод тарбиясига боғлиқ тадбирларни ташкил этилиши ҳам фикримизга далил бўла олади.Ёш авлодни нафақат жисмоний, балки маънавий жиҳатдан ҳам баркамоллигини таъминлаш, уларни халқимизнинг кўп асрлик қадриятлари руҳида тарбиялаш, ватанпарварлик ҳис-туйғуларини шакллантириш зарурдир. Ҳар бир ота –она фарзандини келажаги учун қайғуради, ҳатто қора қўнғиз ҳам ўз боласини -оппоғим дейди. Фарзанд кўрмоқчи бўлган инсон биринчи навбатда, она қорнида ҳомила пайдо бўлган пайтдан бошлаб тарбияси учун бош қотириши керак, энг авволо тўрмуш ўртоғига чиройли муомалада бўлиши зарур, чунки бола ҳомила бўлишига қарамасдан ташқи муҳитда бўладиган муносабатлардан таъсирланади. Фарзанд дунёга келгандан сўнг биринчи навбатда унга чиройли ва муносиб исм қўйиш бу ота-онанинг вазифаси. Бола улғайиб борган сари ота-онанинг ҳам масъулияти ортиб бораверади. Бирор дақиқа бўлсада болани назоратсиз ташлаб қўйиб бўлмайди. Фарзандларига беэътибор бўлганлар кейинчалик дард аламларини кимга айтишга ҳам ҳайрон қолишяпти. Бугун биз яшаб турган замонда, фарзандларимизни ютук бир инсон қилиб, ўз халқи,миллати ва ватанини севадиган руҳиятда тарбиялашимиз зарур . Фарзандларимиз кимлардан ибрат олишяпти, кимларга ҳавас қилишяпти бир ўйлаб, мулоҳаза қилиб кўрдикми? Бола тарбияси энг муҳим ишлардандир. Фарзанд ота-онага омонат. Бола қалби пок, нозик, содда ва ҳар қандай нақш ва суратдан холи гавҳардир. Унга қандай нақш солинса, шунга кўра шаклланади, эгган томонга эгилади. Агар бола яхшиликка ўрганиб, яхшилик ичида вояга етса, дунё ва охират саодатини топади. Албатга бу савобга унинг ота-онаси, муаллими ва унга тарбия берган ҳар бир киши шерикдир.\nЮртбошимиз бу масаланинг бениҳоя долзарблигини таъкидлаб: “Биз фарзандларимизни Ватан равнақи, юрт тинчлиги, халқ фаровонлигига эришишдек олий мақсадлар сари етаклашимиз керак. Агар биз бу масалада сусткашликка , бепарволикка йўл қўйсак, болаларимизни бошқалар етаклайди. Ёш қалб, ёш инсон ҳамиша маънавий етакчига муҳтож”. Шу ўринда бир шоирнинг байти ёдимга тушди.\nЯхши бирла юрса, ҳар ким мақсуди ҳосил бўлўр,\nҲаёт инсониятга Аллоҳ таоло томонидан ато этилган қадрли неъматлардан бири ҳисобланиб, ёшлик ва усмирлик унинг энг жушқин давридир. Биз ёш авлодни яхши кишилар билан қўшилиб, уларнинг яхши хислатларидан намуна олишларини таъминлашимиз зарур. Пайғамбаримиз (с.а.в) ҳадисларининг бирида : “Яхши ҳамсуҳбат мисоли мушку анбар сотувчидир. Атридан олмаган тақдирингда ҳам унинг хушбуй ҳиди димоғингни чоғ қилади. Ёмон ҳамсуҳбат эса бамисоли темирчининг босқонидир. У гарчи кийимингни куйдирмасада , тутуни димоғингни ачитади”, - деганлар.\nХалқимизда: “Қозонга яқин юрсанг қораси юқади” , деган нақл ҳам бор. Онгида ростгўйлик, вафодорлик, фидойилик каби тушунчалар ўрнашган ёшлардан келажакда кўплаб хайрли ишлар кутиш мумкин. Ҳасанул Басрий раҳматуллоҳи алайҳ бир куни ёшлар тарбиясига эътиборни жалб қилиш мақсадида ҳамсуҳбатларига: “Эй, кексалар! Экин пишиб етилганидан сўнг нима қилинади?”- деб савол бердилар. “Ҳосили йиғиб олинади”, - дейишди.Шунда Ҳасан Басрий : “Эй йигитлар! Шуни билингларки, гоҳида экин пишиб етилмасидан олдин унга офат (касаллик) етиши мумкин”, деб кишининг успиринлик даврини қандай ўтказиши унинг келажакда ким бўлиб етишишида муҳим ўрин тутишига ишора қилдилар. Ёшлик даврида инсоннинг қалби беғубор, турли хилдаги қалб касалликларидан ҳоли бўлади. Ҳадисларда айтилишича, Аллоҳ таоло инсоннинг қалбида Ўзи учун жой барпо қилган, ўша қалб Аллоҳнинг назари тушадиган макондир. Ёшлик даври қалбнинг мусоффолигини сақлаш, уни имон нури билан тўлдириш учун энг қулай фурсатдир.\nАллоҳ таоло ёшларимизга инсофу тавфиқ бериб, имонда собит қадам қилсин.\nМир Араб мадрасаси таласи


Сурхондарёда Lacetti билан Damas ўзаро тўқнашди. Йўловчи вафот этди\nLacetti машинаси ҳайдовчисининг қоидаларни бузган ҳолда тез ҳаракатланиши мазкур ЙТҲга сабаб бўлган.\nФото: Сурхондарё вилояти ИИБ ЙҲХБ ахборот хизмати\nСурхондарё вилояти ИИБ ЙҲХБ ахборот хизматининг хабар беришича, 2022 йил 28 феврал куни давлат аҳамиятига эга бўлган 4Р-108Б автомобил йўлининг Сариосиё тумани Саъдий Шерозий маҳалласи ҳудудидан ўтган 3-километрида одам ўлими билан боғлиқ йўл-транспорт ҳодисаси содир бўлган.\nБир-бирига қараб ҳаракатланиб келаётган Lacetti ва Damas машиналари ўзаро тўқнашган. Оқибатда Damas йўловчиси оғир тан жароҳатлари олиб вафот этган.\nДастлабки суриштирувда аниқланишича, Lacetti машинаси ҳайдовчиси қоидаларни бузган ҳолда катта тезликда ҳаракатланиб келиб Damas’нинг йўлига чиқиб кетган.\n2022 йил 2 март куни вилоят ИИБ ЙҲХБ бошлиғи, вилоят Автойўл бошқармаси раҳбарлари, туман ҳокимлиги мутасаддилари, ҳайдовчилар ва Саъдий Шерозий маҳалласи фаоллари иштирокида мазкур ЙТҲ юзасидан муҳокама ўтказилган. Муҳокама жараёнида айнан ЙТҲ юз берган жойда кўзи ожизлар жамияти жойлашгани маълум бўлган.\nШундан сўнг мазкур жойда тугмали ва сигналли светофор ўрнатиш, тезликни соатига 30 километргача чеклаш ва туман ИИБ ЙҲХБ ходимлари томонидан транспорт воситалари ҳаракатини мультирадарлар билан назорат қилиш чораларини кўриш белгиланган.


Боботоғликларнинг ҳаёт даражасини юксалтиришга хизмат қилади...\nДастурга мувофиқ, ҳудудда 100 қатновга мўлжалланган қишлоқ оилавий поликлиникаси, 6 та мактабга қўшимча жами 960 ўринли ўқув бинолари ва спорт заллари қурилиб, 720 ўринли мавжуд бинолар мукаммал таъмирланади. 300 ўринли 2 та янги мактабгача ташкилоти янгидан қурилиб, мавжудини ривожлантириш чоралари кўрилади. Электр энергия, газ, ичимлик суви таъминоти, йўл инфратузилмаси, алоқа коммуникация хизматлари яхшиланиб, ДХХ чегара қўшинлари ҳарбий хизматчилари учун хизмат уйлари бунёд этилади.\nТадбирда бу каби вазифаларнинг ўз муддатида, сифатли амалга оширилиши лозимлиги кўрсатиб ўтилди. Мутасаддиларга бу борадаги ишлар самарадорлиги, масъулияти ва шахсий жавобгарлигини кучайтириш юзасидан тегишли тавсия ва топшириқлар берилди.\nУнда сўзга чиққан фуқаролар мазкур қарорнинг қабул қилиниши катта тарихий воқелик бўлганлиги, у кексаю ёш ҳар бир боботоғлик томонидан катта мамнуният билан кутиб олингани, аҳолининг ҳаёт даражасини юксалтиришга хизмат қиладиган бу вазифалар ижросида камарбаста эканликларини таъкидлашди.\nТадбирда “Нуроний” жамғармаси республика бошқаруви раиси, Ўзбекистон Қаҳрамони Содиқжон Турдиев иштирок этди ва сўзга чиқди.


Сочида Африка давлатлари етакчилари иштирокида саммит бўлиб ўтмоқда\nИкки кунлик саммитни Россия президенти Владимир Путин ҳамда Миср президенти Абдул Фаттоҳ ал-Сиси (чапда) очиб берди.\n23 октябрь куни Россиянинг Сочи шаҳрида Африканинг бир неча давлати етакчиси иштирокида саммит бўлиб ўтмоқда. Саммит Россия бошқа қудратли давлатлар қатори қитъада ўз таъсирини оширишга уринаётган бир пайтда уюштирилди.\nИкки кунлик саммитни Россия президенти Владимир Путин ҳамда Миср президенти Абдул Фаттоҳ ал-Сиси очиб берди. Сиси Африка Иттифоқининг жорий етакчисидир.\nКремль тарқатган маълумотларга кўра, саммитда 43 давлат етакчиси қатнашади. Путин 13 давлат раҳбари билан икки тарафлама музокара ўтказишни режалаштирмоқда.\nҒарб давлатлари ва Хитой аллақачон Африкада салмоқли таъсирга эга. Эндиликда Россия ва Ҳиндистон каби давлатлар улар сафига қўшилишга ҳаракат қила бошлади.\nСовет даврида Москва Африкада муҳим ўйинчи бўлган, аммо СССР парчаланиб кетганидан кейин, ўз таъсирини йўқотган.\nКейинги 20 йил ичида Хитой қитъага бир неча ўн миллиард сармоя ётқизиб, йирик ўйинчига айланди.


Темир йўл институтида «ректор мутолаага чақиради» лойиҳаси ташкил қилинди\nТемир йўл институтида «ректор мутолаага чақиради»...\n07.10.2018 01:00 0 1259\nФото: Тошкент темир йўл мухандислари институти ахборот хизмати\nТошкент темир йўл муҳандислари институти ректори ташаббуси билан “Институт ректори мутолаага чақиради” рукни остида маърифий суҳбатлар ўтказилмоқда.\nИнститут ахборот хизматининг хабар қилишича, суҳбатлар ёшлар ўртасида китобни танлаб ўқиш дидини шакллантиришга қаратилади.\n8 октябрь куни соат 11:00да институтда академик Наим Каримов билан “Илмий асарлар таҳлили ва мутолаа маданияти” мавзусида учрашув бўлиб ўтади. Маърифий тадбирда, асосан мутолаа маданияти, китоб танлаш борасида суҳбат ўтказилади. Дастлаб давра суҳбатлари эркин мавзуларда ташкил этилса, кейинчалик илмий ва архив материаллар таҳлилига ҳам эътибор қаратилади.\nмутолаа темир йўл муҳандислари институти


2. БАҚАРА СУРАСИ, 158 ОЯТ\n۞إِنَّ ٱلصَّفَا وَٱلۡمَرۡوَةَ مِن شَعَآئِرِ ٱللَّهِۖ فَمَنۡ حَجَّ ٱلۡبَيۡتَ أَوِ ٱعۡتَمَرَ فَلَا جُنَاحَ عَلَيۡهِ أَن يَطَّوَّفَ بِهِمَاۚ وَمَن تَطَوَّعَ خَيۡرٗا فَإِنَّ ٱللَّهَ شَاكِرٌ عَلِيمٌ١٥٨\n158. Сафо ва Марва ҳақиқатан Аллоҳнинг нишонларидандир. Ким Байтни ҳаж ёки умра қилса, иккиси орасида бориб-келиши гуноҳ эмас. Ва ким ихлос ила яхшилик қилса, Аллоҳ албатта тақдирловчи ва билувчидир.\nСафо ва Марва Маккадаги икки тоғ бўлиб, Иброҳим алайҳиссалом замонларидан бери ҳаж қилувчилар уларда ҳам саъй қилишар эди. Сўнгра араб мушриклари бу тоғларга икки бут қўйиб, уларга сиғина бошлашди. Ислом дини билан шарафланган саҳобалар ширкдан тавба қилишгани учун Сафо ва Марва тавофидан ҳам чекинишди. Шунда нозил бўлган Аллоҳнинг ҳукмига кўра, улар орасида бориб келиш (саъй қилиш)нинг гуноҳи йўқ, балки бу ҳаж амалларидандир. Сафо ва Марва орасида саъй қилиш ҳам мусулмонларга жуда муҳим рамзлардандир.\nИброҳим алайҳиссалом хотинлари Ҳожар онамиз ва эмизикли ўғиллари Исмоилни шу икки тоғ оралиғида қолдириб кетадилар. Ҳожар онамиз: "Бизни ташлаб қаёққа кетяпсиз?" деб сўрайди. Иброҳим алайҳиссалом бу саволга жавоб бермадилар, чунки қилаётган ишларининг ҳикматини билмас эдилар. Фақат Аллоҳ таолонинг амрини бажарар эдилар, холос. Қайта-қайта сўраб жавоб ололмаган Ҳожар онамиз: "Бунга сизни Аллоҳ буюрдими?" деб сўради. Тасдиқ жавобини олгач, "Ундай бўлса бизни Аллоҳ ўз ҳолимизга ташлаб қўймайди", деди ва Унга таваккул қилди. Ҳожар ҳам эрлари каби чин мўмина эди, лекин гўдаги чанқаганини кўриб, сув излашга тушди ҳамда Сафо ва Марва орасида етти марта уёқ-буёққа бориб-келдилар. Ниҳоят Аллоҳ она-болага Замзам булоғини оқизиб берди. Шунга кўра ҳожилар ҳам ҳаж пайтида Аллоҳга бўлган итоат ва муҳаббат рамзи сифатида Сафо ва Марва орасида етти мартадан саъй (юриш) қилишади.\nҲишом ибн Урванинг оталари бундай деган: "Мен ёш бола бўлатуриб, Набий алайҳиссаломнинг завжалари Оиша розияллоҳу анҳога: "Аллоҳ таолонинг: "Сафо ва Марва ҳақиқатан Аллоҳнинг нишонларидандир. Ким Байтни ҳаж ёки умра қилса, иккиси орасида бориб-келиши гуноҳ эмас. Ва ким ихлос ила яхшилик қилса, Аллоҳ албатта тақдирловчи ва билувчидир" деган ояти ҳақида нима дейсиз? Мен Сафо ва Марвани саъй (бориб-келиш) қилмаган одам гуноҳкор бўлмайди, деб ҳисоблайман", дедим. Оиша онамиз: "Асло ундай эмас, агар бу оятнинг тафсири сен айтгандай бўлса, унда Сафо ва Марвани саъй қилмаса ҳам гуноҳкор бўлмас экан-да?! Аммо бу оят ансорлар хусусида нозил бўлган, улар (мусулмон бўлмасларидан олдин) Манот деган бутни улуғлашар эди. Шу боисдан улар Сафо ва Марвани саъй қилишга ботинишмас эди. Ислом жорий этилиб, мусулмон бўлганларидан сўнг жаноб Расулуллоҳга шу ҳақда савол беришди. шунда Аллоҳ таоло юқоридаги ояти каримани нозил қилди", дедилар" (Бухорий ривояти). Осим ибн Сулаймон ривоят қилади: "Мен Анас ибн Моликдан Сафо ва Марва ҳақида сўрадим. Шунда у: "Бу иккисини саъй қилишни жоҳилият давридан қолган одат, деб ҳисоблаб юрардик. Ислом жорий бўлгач, уларни саъй қилмай қўйдик. Шунда Аллоҳ таоло Бақара сурасининг ушбу оятини нозил қилди", деди" (Бухорий ривояти).\nДругие материалы в этой категории: « 2. БАҚАРА СУРАСИ, 154–157 ОЯТЛАР\t2. БАҚАРА СУРАСИ, 159–162 ОЯТЛАР »


Хитойга келин бўлган ўнлаб Ўзбекистон фуқаролари қийин аҳволда - zarnews.uz\nХитойга келин бўлган ўнлаб Ўзбекистон фуқаролари қийин аҳволда\nХитойда яшаётган ва эркинлиги турмуш ўртоғи томонидан чекланган Ўзбекистон фуқароси Шодиёна Давлатова билан боғлиқ вазият мамлакатимизнинг Пекин шаҳридаги элчихонасининг консуллик бўлими томонидан назоратга олинган. Бу ҳақда ташқи ишлар вазирлигининг Консуллик-ҳуқуқий департаментига таяниб azon.uz хабар бераяпти.\nУшбу ҳамюртимиз ўтган йили апрель ойида Андижон шаҳрида Хитой фуқароси билан қонуний никоҳдан ўтган ҳамда доимий яшаш учун ХХРга учиб кетган. Тез орада ички оилавий низолар туфайли элчихона кўмагида ватанга қайтган. Лекин кейинроқ ўз хоҳишига кўра яна турмуш ўртоғининг ёнига жўнаб кетган. 31 март куни Ш.Давлатова элчихонага қайта мурожаат қилган ва яшаш шароитлари ва турмуш ўртоғи томонидан зулм қилинаётгани тўғрисида шикоят қилган ҳамда Ўзбекистонга қайтиш истагини маълум қилган.\nЎзбекистоннинг Пекин шаҳридаги элчихонаси маълумотларига кўра, айни пайтда Хитой Халқ Республикасида худди шундай ҳолатга тушган ўнлаб фуқароларимиз мавжуд. Шу муносабат билан Ўзбекистоннинг дипломатик ваколатхонаси томонидан уларнинг шахсини аниқлаш ва консуллик ёрдами кўрсатиш бўйича тегишли ишлар ташкиллаштирилган.\nТеглар: Хитой Ўзбекистон фуқаролари\nХитой матбуоти АҚШга қарши "халқ уруши" бошлашни таклиф этди


Адлия вазири Руслан Давлетов: илк мактаб...\n01.10.2019 11:35 0 1764\nАдлия вазири Русланбек Давлетов устозлар куни сабаб барча касб эгаларини табриклаб, ўз ҳаётида муҳим ўрин тутган фидойи касб эгалари ҳақида гапирди.\n— Илк мактабга борган кунингиз ва биринчи устозингизни кўрганингиздаги ҳаяжонингиз қандай бўлган?\n— Мен ҳам оддий болалардек (юзига табассум югуради) жуда шўх, тўпалончи, бебош эдим. Болалигим жуда завқли ўтган. Синфдош қизларимизни ҳам кўп хафа қилардим. Балки ҳозир улар интервьюни ўқиётиб, буни эслашар. Мактабга борган биринчи кунимни яхши хотирлайман. Чунки бу кун мен учун жуда катта кун бўлган. Менга шу куни мактаб эшиги эмас, балки янги бир оламнинг эшиклари очилганди. Мактабимиз ўзим туғилиб ўсган Шовот туманидаги қишлоқдан нақ уч километр олисда, Туркманистон билан чегара бўлган ҳудуддаги 31-сон мактаб эди. Ҳар куни синфдошларимиз билан пиёда бориб-келардик. Бошқа тенгдошларимдан фарқли равишда мен олти ёшдан мактабга борганман. Боғчадаги ўртоқларим мен билан мактабга чиқишмаганидан хафа бўлганман. Биринчи устозим, бизга илк ҳарф танитган инсон Хонимжон опани кўп эслайман. Жуда ҳам фидойи, жонкуяр инсон. Бизга ҳаётда илк билим бериб, илк ҳаётий тасаввуримизни бойитган инсон сифатида қадрлайман биринчи устозимни.\nКейинчалик қишлоғимизда ҳам мактаб қурилган. Шу сабабли Шовот туманидаги 47-сонли умумий ўрта таълим мактабига ўқишимиз кўчирилган. Бу ерда холам директор ўринборсари бўлиб ишларди, шўхликларим учун менга жуда кўп танбеҳ берарди. Деярли ҳар куни дакки эшитардим. Ва бу менга ўша вақтда қаттиқ ботарди. Ҳозир ўйласам, бу қариндошлигимиз учун менга суянмасин, ўзи ўқишга интилсин деб қилинган муносабат экан. 9 синфдан бошлаб эса тумандаги математика ва физика фанларига ихтисослаштирилган Ал-Хоразмий номидаги 1-сон вилоят лицейида ўқишни давом эттирганман.\nЛицейда тарих фанига қизиқишим ортган. Хоразм вилоят олимпиадасида тарих фани бўйича биринчи ўринни эгаллаганман. Бу менга катта имконият берган. Хусусан, тарихни ўрганишга қизиқиш, давлатчилик, жамиятнинг пайдо бўлиши, нега ер шарининг у томони билан бу томонида жамиятлар ривожланиши ҳар хил кечганлиги, урушларнинг, диний муносабатларнинг цивилизацияга таъсирини ўрганишга иштиёқимни оширган.\n— Биринчи ўқитувчингиз Сизнинг бола тасаввурингизни қандай фазилатлари билан ўзига ром этган?\n— Менинг ҳаётимда жуда муҳим аҳамиятга эга бўлган ўқитувчиларимни ҳурмат билан эслайман доим. Буларнинг бири биринчи устозим бўлса, кейингиси рус тили ўқитувчимиз бўлади. Бу инсон ҳам кучли педагог бўлган. Ҳозиргача Хоразмга борганимда уларни йўқлаб тураман. Бу инсон менга рус тилида равон гапиришга, грамматикасини ўрганишимга катта ёрдам берган. Шунингдек, француз тилидан дарс берган устозимни ҳам яхши эслайман. Афсуски, ҳозирда устозим ҳаёт эмас, лекин ҳақиқий ўз касбининг фидойиси бўлган.\n— Шахснинг қандай камол топиши, ҳаётда ўз ўрнига эга бўлиши биринчи устозга боғлиқми?\n— Туртки бўлиши мумкин. Лекин ўйлайманки биринчи устоз ҳаётдаги ҳамма хулосалар, ҳамма қадамларга ҳам таъсир кўрсатиши мумкин эмас. Бу одамнинг ўзига ҳам боғлиқ. Чунки ҳаётда мактабдан кейин ҳам жиддий босқичлар бор. Масалан, мустақил фикр шакланадиган, катта ҳаётга кириб келадиган давр бу талабалик даври албатта. Мактабда одам жиддий ўйлар билан юрмайди, барибир болаликми болалик, ўн саккиз ёшгача биз вояга етмаган ҳисобланганимиздан бу даврда билимга берилиб, ўйнаб-кулиб, дўстлар бир-бирига меҳр қўйиб шаклланадиган давр ҳисобланади. Ҳамманинг ҳаётида ҳам биринчи устозининг таъсири ҳар хил бўлади. Менинг ҳуқуқшунос бўлишимда лицейдаги ўқитувчиларимнинг таъсир катта бўлган.\n— Устозларга тилакларингиз...\n— Бутун борлиғини, меҳрини ёш авлод тарбиясига бахш этадиган ўқитувчи ва мураббийлар меҳнати, жасорати ҳамиша юксак баҳоларга муносибдир. Сўнгги йилларда ўқитувчиларнинг, мураббийларнинг нуфузини оширишга жиддий эътибор қаратилмоқда. Соҳа қаддини ростлаяпти. Давлат раҳбари куни кеча ўқитувчи ва мураббийларга йўллаган табригида «Бизнинг барча саъй-ҳаракатларимиз «Ўзбекистонда энг обрўли инсон муаллим бўлиши керак» деган ғояни амалга оширишга қаратилмоқда. Бунинг учун давлат ва жамият томонидан қанча маблағ, ресурс ва имкониятлар зарур бўлса, барчасини сафарбар этамиз», деган таъкидида ҳам мазкур эзгу мақсад мужассам. Жамиятимиз равнақини ҳеч қачон ташқаридан кимдир келиб кўтариб қўймайди. Юрт равнақини ўзимизнинг салоҳиятли кадрлар юксалтириши мумкин. Бундай кадрларни эса фидойи, маҳоратли, билим базаси кучли бўлган устозларгина шакллантира олади.\nАзиз устозлар машаққатли меҳнатингизни доимо қадрлайман. Шахсан ўзим ҳамда Адлия вазирлиги жамоаси номидан Сиз азизларнинг келажак эгалари камолоти йўлидаги буюк хизматларингизга муваффақият тилайман.\nҲамиша муҳаббатимиз ва ҳурматимиз, ардоғимиздасиз!\nДилфуза Эргашева суҳбатлашди\nРусланбек Давлетов адлия вазири устоз ва мураббийлар\nҲуқуқ 19/06, 16:57\nВазир гапнинг индаллосини айтди: «Ҳуқуқини талаб қилган фуқаро ҳамма амалдоргаям ёқавермайди...»\nЖамият 14/05, 22:36\n«Одамлар уйда қолишади, лекин уларнинг эҳтиёжлари ҳеч қаерга йўқолмади» – Русланбек Давлетов


Парижга тайёргарлик бугундан бошланади – Президент паралимпиячилар билан учрашди | Qalampir.uz\nПарижга тайёргарлик бугундан бошланади – Президент паралимпиячилар билан учрашди\nСпорт\t10 Сентябрь 15:55 2785\nЎзбекистон спортчилари Парижда ўтказиладиган Олимпиадага ҳозирданоқ тайёргарликни бошлаши керак. Бу ҳақда бугун, 10 сентябрь куни Ўзбекистон Республикаси Президенти Шавкат Мирзиёев Токио шаҳрида ўтказилган Паралимпия ўйинларида иштирок этган спортчилар билан учрашувда айтиб ўтди.\nПрезидент ўз нутқида дастлаб, Токиода бўлиб ўтган XVI Паралимпия ўйини иштирокчиларини ютуқ ва ғалабалар билан қутлади ҳамда қўлга киритилган натижаларни эътироф этди.\n“Мен ушбу тақдирлаш маросимига устозларингиз билан бирга ота-онангизни ҳам чақирдим. Биласизми, ота-она учун энг катта бахт – боласининг камолини кўриш. Ўзингиз ҳам ота-она бўлганингизда яхшироқ тушунасиз. Мен сиздек фарзандларни тарбиялаганлари учун уларга таъзимдаман ва миннатдорман”, дейди Президент.\nШавкат Мирзиёев Токио шаҳрида карантинга олинган ҳамда Паралимпиада ўйинларида медаль қўлга кирита олмаган спортчиларга мурожаат қилди:\n“Ғолиб бўлмасангиз ҳам ушбу мусобақада матонат билан қатнашганингиз учун раҳмат айтаман. Бугун бўлмаса, Парижда албатта бўлади! Шу ўринда, бу галги мусобақаларда омади келмаган ёшларимизга қарата айтмоқчиман: жаҳондаги энг кучли спортчилар беллашган Паралимпия ўйинларида қатнашиб, ўз салоҳиятингизни дунёга намоён этганингизни ўзи ҳам катта ифтихордир”.\nШавкат Мирзиёев ҳар бир спортчи, хусусан, енгил атлетикачи қизлар- Нозимахон Қаюмова, Моҳигул Ҳамдамова, Сафия Бурҳонова ҳамда рақибалари орасида энг ёш бўлган таэквондочи Гулжаной Наимовага алоҳида ташаккур билдирди.\nШунингдек, давлат раҳбари келгуси мусобақаларга стол тенниси, қиличбозлик, камондан отиш, велоспорт, от спорти, бадминтон сингари спорт турлари бўйича ҳам йўлланмалар учун курашиш кераклиги ҳақида айтиб ўтди.\nМаълумот учун, Ўзбекистон делегацияси аъзолари 19 та медалга эга чиқди: 8 та олтин, 5 та кумуш, 6 та бронза. Ушбу натижа эвазига мамлакат терма жамоаси 160 дан зиёд давлатлар ўртасида ўн олтинчи, Осиё қитъаси ҳамда Мустақил Давлатлар Ҳамдўстлигида тўртинчи, Марказий Осиёда эса биринчи ўринни эгаллади.\nШавкат Мирзиёев Токио-2020 Паралимпиада\n24 Сентябрь 07:41 46965\n25 Сентябрь 20:55 30748\n24 Сентябрь 13:42 28896


“Яшил макон” лойиҳаси доирасида 16 миллиондан ортиқ тут дарахти экилди\nМаълумки, мамлакатимизнинг айрим вилоятларида дарахт экиш режалари белгиланган кўрсаткичларидан анча ортда қолганлиги Президентимиз Шавкат Мирзиёев томонидан танқид қилинган эди. Шунга асосан, давлатимиз раҳбари ташаббуси билан Ўзбекистонда яшил ҳудудларни кенгайтириш бўйича вазифалар белгилаб берилди.\nШунга кўра, Ипакчилик ва жун саноатини ривожлантириш қўмитаси, “Яйлов хўжалигини ривожлантириш” ҳамда “Ўзбекипаксаноат” уюшмаси тизимида ҳам Президентимиз томонидан илгари сурилган “Яшил макон” умуммиллий лойиҳаси доирасида кенг кўламли ишлар амалга оширилмоқда.\nХусусан, “Яшил макон” лойиҳаси доирасида соҳа таркибидаги корхоналар томонидан барча вилоят, шаҳар, туман ҳудудлардаги тегишли жойларида тут ва манзарали кўчатлар экилиб, дарахтзор ҳамда тут майдонлари кенгайтирилмоқда.\n– Бугун, тут нафақат йўл бўйлари, далалар атрофида балки, катта-катта ер майдонларида боғ шаклида экилиб, тутзорлик плантациялари яратилмоқда, – деди Ипакчилик ва жун саноатини ривожлантириш қўмитаси раиси Баҳром Шарипов. – “Яшил макон” лойиҳаси доирасида ҳозирга қадар 16 миллиондан ортиқ тут дарахти экилди. Бу жараён яна давом этмоқда. Бу айнан мамлакатда пиллачилик, ипакчилик соҳаси ривожига ҳам яхши натижа беради.


Токио Олимпиадаси учун яна иккита йўлланма қўлга киритилди. Улардан бири тарихийдир. - Халқ сўзи\n16:57 05 Январь 2020 Спорт\nБутунжаҳон таэквондо федерацияси (WТ) Токио Олимпиадасига йўлланма берувчи якуний рейтинг жадвалини эълон қилди. Қувонарлиси, терма жамоамиз аъзоси Никита Рафаловичнинг номи -80 килограмм вазн тоифасида рейтинг орқали Токио Олимпиадасига йўлланма олган таэквондочилар қаторида келтириб ўтилди.\nҲамюртимиз -80 килограмм вазн тоифасида якуний жадвалнинг тўртинчи поғонасидан жой олган. Рафалович 2 йил давомида ўтган баҳслар мобайнида 306.89 балл тўплашга муваффақ бўлди.\nШунингдек, Бутунжаҳон таэквондо федерацияси (WТФ) Токио Паралимпия ўйинларига йўлланма берувчи якуний рейтинг жадвалини ҳам эълон қилди.\nҚувонарли жиҳати шундаки, Паратаэквондо бўйича Ўзбекистон терма жамоаси аъзоси Гулжаной Наимова -58 килограмм вазн тоифасида рейтинг орқали Токио Паралимпия ўйинларига тўғридан-тўғри йўлланмани қўлга киритди.


Бугун матбуотда... » xatirchi.uz\nxatirchi.uz » Янгиликлар » Бугун матбуотда...\nНИМАЛАР ЧОП ЭТИЛГАН?\nБаъзида ижтимоий тармоқларда юртимизда чоп этилаётган марказий нашрлар мазмун-мундарижаси бир-бирига яқинлиги ва айрим ҳолларда ҳатто икки томчи сувдек ўхшашлиги ҳақида иддаоларга кўзимиз тушади.\nАслида-чи? Масалан, газеталаримизнинг бугунги саҳифаларида ўқувчилар эътиборини тортадиган, долзарб мавзудаги таҳлилий мақолалар, мушоҳадага ундовчи материаллар борми ёки...\nМана, “Янги Ўзбекистон” газетаси. Унда шу кунларда кўпчиликни қизиқтираётган мавзу — Юнусобод линияси янги бекатлар билан ҳисоблаганда 8 тага етгани қаламга олинган. “Улар эндиликда Аҳмад Дониш кўчасида қурилган “Туркистон”, “Юнусобод” ҳамда мавжуд “Шаҳристон”, “Бодомзор”, Минор”, “Абдулла Қодирий”, “Юнус Ражабий”, “Минг ўрик”дан иборат. Ушбу йўналиш “Юнус Ражабий” бекатидан Чилонзор йўлининг “Амир Темур” ҳамда “Минг ўрик” бекатидан эса Ўзбекистон йўлининг “Ойбек” бекатига уланади. Ушбу йўналиш орқали бир кунда “Юнусобод” бекатида қўшимча 5 минг йўловчига, “Туркистон” бекатида эса 2,5 минг йўловчига хизмат кўрсатилади” дейилади Рустам Ҳайдаров ҳамда Абдурауф Қоржовов ҳаммуаллифлигидаги ушбу мақолада. Материалга жойлаштирилган фотосуратлар Тошекнт метрополитени янги бекатларининг кўриниши, ички безаклари ва орнаментлари ҳақида газетхонлар тасаввурини бойитади.\n“Абдулла Қодирий ва ўзбек романчилиги (Ўзликни англаш мажмуаси)” сарлавҳали мақола ҳам “Янги Ўзбекистон” муштарийларини бефарқ қолдирмаса керак. Муаллифи — ЎзФА Алишер Навоий номидаги Давлат адабиёт музейи директори, филология фанлари доктори, профессор Жаббор Эшонқулов. Материалда буюк адиб Абдулла Қодирий ҳаёти ва ижоди мисолида адабиётимизнинг ўтмиши, шаклланиши ва ривожланиши Адиблар хиёбони билан боғлаб таҳлил қилинади. “Бу шунчаки боғ ёхуд хиёбонгина эмас, жуда пухта ўйланган, эртанги кун, келажак учун қўйилган мусткаҳкам бир пойдевор. Ўзбекистон адабиёти ҳақида тасаввурларимизни ўзгартирадиган, тўлдирадиган, бойитадиган очиқ осмон остидаги музейдир...” дейди муаллиф.\nҲа, заррачага тенг тождор вирус бутун Ер куррасини ҳамон қалқитиб турибди. Бу балои офат инсониятнинг умри ва саломатлигига рахна солибгина қолмай, барча соҳалар тараққиётининг кушандасига айланган. Айниқса, кўплаб мамлакатлар иқтисодиёти пандемиядан жуда катта зиён кўрмоқда. Ўзбекистон ҳам бундан мустасно эмас. “Халқ сўзи” газетасининг бугунги сонида чоп этилган Самарқанд иқтисодиёт ва сервис институти профессори Мамаюнус Пардаев ҳамда Самарқанд давлат университети проректори Алишер Эштаевларнинг чиқишида айни шу мавзуда сўз юритилган. “Пандемия шароитида иқтисодиёт: муаммолар кўп, ечимлар-чи?” сарлавҳали мазкур мақолада коронавируснинг иқтисодий асоратлари дунё давлатларидаги ҳолат билан чуқур чоғиштирилган ҳолда таҳлил қилинади.\nТождор инфекция, қолаверса, замонавий интеграциялашув жараёнларининг салбий оқибатлари, афсуски, таълим тизимини ҳам четлаб ўтаётгани йўқ. Бу эса соҳада янгича ёндашувларга кенг йўл очяпти. “Народное слово” газетасида эълон қилинган Бухоро давлат университети ректори Обиджон Ҳамидовнинг “Траектория образования в модульной проекции” (“Таълим траекторияси модуль проекцияда”) сарлавҳали материалида шу ҳақда сўз юритилади. Муаллиф матбуотда, илмий ва педагогик адабиётларда кўп учраётган “Болонья келишуви” ёки “Болонья жараёни”нинг мазмун-моҳияти, шунингдек, айни пайтда долзарб бўлиб турган масофавий таълим, кредит-модуль тизими, замонавий дарс турлари ҳақида ҳам алоҳида тўхталиб ўтади.\n“Жамият” газетасида “Овоза” деб номланган янги рукн очилган. Унда ўтган асрнинг 90-йиллари бошида матбуотда чоп этилиб, росмана шов-шув бўлган мақолалар берилади. Бу гал драматург Шароф Бошбековнинг “Буюк бахтиёрлик” сарлавҳали мақоласини ўқишингиз мумкин. Муаллиф материалда ҳар нарсага қувониб кетадиган одамлар тимсолида шукрона билан яшаб келаётган халқимизнинг сабрига, бардошига тасаннолар айтади. Бундан ташқари, ёзувчи ва шоир, публицист Карим Баҳриев билан уюштирилган суҳбат “Жамият” муштарийларини кенг мушоҳада майдонига чорласа ажаб эмас.\n“Ўзбекистон адабиёти ва санъати” газетасидаги мавзулар ҳам ранг-баранг.. Чунончи, нашр Президентнинг Фарғона вилоятига ташрифи ҳақида таниқли адиб Исажон Султоннинг “Фарғона: Илҳомбахш ташриф” мақоласини эълон қилган. Филология фанлари доктори, профессор Баҳодир Каримнинг “Тил адабиёт билан барҳаёт” номли мақоласи бугунги куннинг энг долзарб мавзусига бағишланган. Шунингдек, коронавирус пандемияси ҳақидаги янги ҳужжатли фильм ҳақидаги “Синовли кунлар сабоқлари” номли мақола газетхонларга янги-янги маълумоту таассуротларни туҳфа этишига ишонамиз.\n“Куч — адолатда” газетасининг бу галги сонида суд очеркларига кенг ўрин берилган. Чунончи, “Қабоҳат чоҳи” ҳамда “Қинғирлик кўчасидан изланган омад” сарлавҳали материаллар инсонларни тўғри йўлдан адашмасликка даъват этади.\n“O‘zbekiston bunyodkori” газетасида эълон қилинган “Катта ўзгаришлар йўлидаги нурли бекат” сарлавҳали материалда пойтахтимизнинг Сергели туманидаги ўзгариш ва янгиланишлар таҳлил қилинган.\nЯнги рукн ва мақола ҳақидаги фикр, таклиф ва истакларингизни pochta@uza.uz манзилида кутиб қоламиз.\nMuallif:admin, Qo‘shilgan sana: 12.06.2020, Ko‘rilgan: 150 Chop etish


Москвада йил охиригача 200та электр зарядлаш станциялари очилади - Автомобильные новости UZ - Скачать музыку бесплатно новинки музыки 2016-2017\nЭлектромобиллар тобора оммалаша боргани сари уларни қувватлантириш масаласи ҳам кун тартибидан ўрин олмоқда. Сайтимиз Хитойда электромобилларни қувватлаш тармоғи яратилиши ҳақида икки кун аввал хабар берди. 2016 йилнинг охирига қадар Россия пойтахтида 200та электр зарядлаш станциялари очилади. Улардан 55таси 1 майгача ишга туширилади. Москва мэрининг сўзига кўра, янги станциялар электромобиллар сонини ошириб, экологияни тозалайди. Бундан ташқари, пойтахт маъмурияти электрокарлар учун бепул автотураргоҳлар жорий этиш йўли билан рағбатлантирмоқчи. Яқин кунларда пулли автотураргоҳларда экологик тоза машина учун мўлжалланган махсус жойлар пайдо бўлади. Биринчи электрли зарядлаш станцияси Кремл районида 2015 йилда очилган. - деб хабар бермоқда Carzone.uz нашри.


ПАРТИЯДОШЛАРИМИЗ САФИ КЕНГАЙМОҚДА - Ўзбекистон овози газетаси\nПАРТИЯДОШЛАРИМИЗ САФИ КЕНГАЙМОҚДА\nЎзбекистон Халқ демократик партияси дастурида ёшлар бандлигини таъминлаш ҳамда уларни қўллаб-қувватлаш муҳим вазифа сифатида белгиланган. Бу партиямиз сафи фаол йигит-қизлар билан кенгайишида муҳим аҳамият касб этмоқда.\nСурхондарё вилоятида ташаббускор ёшларнинг 12 минг 380 нафари ЎзХДП сафига қабул қилинган. Йилдан-йилга кўрсаткичлар ортиб бормоқда. Масалан, ўтган йили 1234 нафар, жорий йилнинг ўтган 2 ойида эса 277 киши ЎзХДПга аъзо бўлди. Яқинда вилоят партия кенгашидаги давра суҳбатида бир гуруҳ ёшларга аъзолик гувоҳномалари топширилди. Уларнинг орасида Зулфияхоним издошларидан бири Комила Шойимова ҳам бор.\n— Юртимизнинг бахтли қизи эканимдан фахрланаман, — деди у давра суҳбатида. — Бу йил унутилмас лаҳзалар, улкан режа ва ютуқлар билан бошланди. Зулфия номидаги Давлат мукофотини қўлга киритганим бир бахт бўлса, ЎзХДП аъзолигига қабул қилинганим яна бир қувончли воқеа бўлди. Зулфияхоним қизлари сафида турар эканман, қалбимни чексиз ҳаяжон, битмас-туганмас шодлик эгаллаган эди. Бугун ҳам ана шундай бахтиёрликни ҳис қилдим. Энди мен сиёсий кучнинг аъзосиман. ЎзХДПни танлаганимнинг ўзига хос сабаблари бор. ЎзХДП мамлакатимиздаги етакчи сиёсий партиялардан ҳисобланади. Ёшларни қўллаб-қувватлаш, ижтимоий ҳимояга муҳтож қатлам вакилларини муҳофаза қилиш масалаларида фаоллик кўрсатмоқда, муайян натижаларга эришмоқда. Келажакда Ватанимиз равнақига ҳисса қўшиш — асосий мақсадим.\nДавра суҳбатида вилоят партия ташкилоти мутасаддилари, фаоллар ва ёшлар иштирок этди.


Ўтган ҳафтада ЎзРТХБ да 145 та янги шартномалар очилди | Новости | UZEX.uz\n2018 йил 22-июл 10:16 (GMT+5)\nЎтган ҳафтада ЎзРТХБ да 145 та янги шартномалар очилди | Новости\nЖорий йилнинг 26 февралидан 4 мартигача бўлган давр мобайнида “ЎзРТХБ” АЖ да 436,5 млрд сўмлик битимлар тузилди. Сотув ҳажмлари кўрсаткичининг ўсиши авторақамларни сотиш бўйича тузилган онлайн платформасида қайд этилди.\nКўриб чиқилаётган даврда биржа савдоларининг ҳажми 545,8 млрд сўмдан 417,6 млрд сўмгача камайди. Қурилиш моллари биржа бозорининг 38% ни эгаллаб, етакчиликни сақлаб келмоқда. Кейинги ўринларда озиқ-овқат ва нефть маҳсулотлари жойлашиб, уларнинг улушлари мос равишда 13% ва 10,4% ни ташкил этди.\nВалюта савдо майдончасида 3,05 млн АҚШ долларлик полиэтилен, техник мойлар, нефть гачи, петролатум ва алюминий қотишмалари сотилган. Бунда полиэтиленнинг биржа экспорт бозоридаги улуши 63% ни ташкил қилди.\nЎтган ҳафтада биржанинг Листинг комиссияси томонидан минерал ўғитлар, қурилиш моллари, қора металл прокати ва бошқа товарлар бўйича 145 та стандарт биржа шартномалари очилди.\nЎтган ҳафтада кўргазма-ярмарка савдолари тизимида 15,8 млрд сўмлик 690 та битим тузилди. Бунда тадбиркорлик субъектлари томонидан 8,5 млрд сўмлик товар сотилган бўлиб, бу ярмарка савдоларида тузилган барча битимларнинг 53,5% ни ташкил этади.\nТоварларнинг сотилиши бўйича етакчи ўринни анъанавий равишда 69,6% билан биржанинг Тошкент филиали эгаллади. Наманган филиали томонидан 3,4 млрд сўмлик битимлар тузилди. Учинчи ўринга 1,1 млрд сўмлик натижа билан Бухоро филиали эришди.\nСотилган товарлар таркибида биринчи ўринни кимё саноати маҳсулотлари эгаллаб, уларнинг сотиш ҳажми 10,4 млрд сўм ва улуши 65,8% ни ташкил этди. Кейинги ўринларни машинасозлик маҳсулотлари – 6,3% ва қишлоқ хўжалик маҳсулотлари – 4,4% билан эгаллаган.\nЎтган ҳафта мобайнида онлайн аукционлар орқали 119 та автомобиль рақам белгилари сотилган бўлиб, бу аввалги ҳафтага нисбатан икки маротабага кўпдир. Булардан 104 таси жисмоний шахсларга, 15 таси юридик шахсларга сотилди. Сотилган давлат рақам белгиларининг умумий суммаси 3 млрд сўмни ташкил қилиб, аввалги ҳафта кўрсаткичига нисбатан уч маротабага кўпдир.\nРақобатли савдолар натижасида битимларнинг деярли 80% олий тоифадаги авторақамларга, 13,4% битимлар 2 тоифа авторақамлар ва 6,8% битимлар 3-тоифа авторақамлар бўйича тузилган.\nХаридорлар таркибида етакчиликни Тошкент ва Тошкент вилояти автоҳаваскорлари эгаллади ва уларнинг тузилган битимлар сонидаги улуши 67% га етди. Кейинги ўринларни Фарғона вилояти – 10% ва Самарқанд вилояти харидорлари 7,5% улуш билан эгаллади. Қолган вилоятларнинг умумий улушлари 15,5% ни ташкил этди.\nХозир сайтда: 452


Путин иттифоқида “ёриқлар” пайдо бўлди « Ўзбекистон Халқ Ҳаракати\nПутин иттифоқида “ёриқлар” пайдо бўлди\n05 September 2014 - 10:06\nПутиннинг Оврўпа Иттифоқига рақобатчи ўлароқ Овросиё иттифоқини тузиш бўйича бошлаган лойиҳасида “ёриқлар” пайдо бўлди, деб ёзади Financial Times нашри.\nжурналист Жек Фарчи\nМисол учун Белоруссия ва Қозоғистон Москванинг Оврўпа Иттифоқи ва бошқа бир қатор мамлакатлардан келадиган озиқ-овқат махсулотларининг баъзи турларига нисбатан эмбарго жорий қилиш ташаббусини рад қилишди, дейди журналист Жек Фарчи.\nУмумий ёндашувнинг йўқлиги Овросия иттифоқининг умумий бозор яратиш бўйича олдига қўган мақсадларини йўққа чиқаради.\n“Бу иттифоқ ичидаги алоқалар учун жуда жиддий муаммо саналади, – дейди Олма отада жойлашган Risk Assessment Group таҳлил маркази раҳбари Дўсим Сатпаев. – Ишончим комилки ушбу интеграцион лойиҳа узоқ яшамайди”.\nНашрнинг билдиришича, охирги кунларда бу “ёриқ” кўзга янада яққол ташлана бошлади. Ўтган ҳафта Назарбоев ўз интервьюсида Қозоғистоннинг Овросиё иқтисодий иттифоқини тарк этиш ҳуқуқига эгалигини таъкидлаганди.\nМосква ва Остона расмий жиҳатдан 2015 йилнинг январидан бошлаб мавжуд бўладиган иттифоқдан Қозоғистоннинг чиқиш эҳтимолини камайтиришга ҳаракат қилишди.\nБироқ, мулозимлар ва таҳлилчиларнинг фикрича, Украина инқирозидан сўнг ўзаро муносабатлар дарз кетди.\n“Эндиликда Қозоғистоннинг Россия билан ассоциацияси қимматга тушиши маълум бўлди”, – дея ўзини таништирмаган ҳукумат мулозимларидан бирининг сўзларидан иқтибос келтиради Financial Times.\nҚозоғистон Россия ва Хитой манфаатлари ўртасида мувозанатни сақлашга ҳаракат қилмоқда. Лекин унинг Россия билан бошқа алоқаларининг мавжудлиги Россияга қарши жорий қилинган санкциялардан қочиб қутула олмаслигини кўрсатмоқда, – дейди Қозоғистон халқ банки бошқарув раиси Умут Шаяхметова.\n“Биз аллақачон ғарб банкларидан санкцияларга риоя қилиш бўйича жуда кўплаб мурожаатлар олмоқдамиз”, – дейди у.\nЯқинда Путиндан Назарбоев ўрнини унинг вориси эгаллаганидан сўнг Қозоғистонда ҳам “Украина сценарийси” бўлиши мумкинми деб сўрашганди.\nПутин Назарбоевнинг заковатини кўкларга кўтарди ва 1991 йилгача “қозоқларда ҳеч қачон давлатчилик бўлмаган”, – дея жавоб қайтарди.\n“Мен Қозоғистоннинг Овросиё иттифоқи таркибида қолишига аминман. Чунки унинг фуқаролари жаҳон цивилизациясининг бир бўлаги бўлган катта рус дунёси таркибида қолиш улар учун фойдали эканини жуда яхши тушунишади”, – дея қўшимча қилди Путин.\nНашрнинг ёзишича Путиннинг охирги сўзлари Қозоғистонда ҳақоратли таҳдид сифатида қабул қилинган.


Карантин вақтида аёллар зўравонлик қурбони бўлиб қолмасин! » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Карантин вақтида аёллар зўравонлик қурбони бўлиб қолмасин!\nСўнгги вақтларда ижтимоий тармоқлардан Хитойда оилавий ажримлар сони кескин ошгинини кузатишингиз мумкин. Карантин вақтида эр-хотин ўртасидаги жанжалларнинг кўпайиб кетганлиги айни сабабларидан бири сифатида келтирилмоқда.\nЮртимизда ҳам карантин тугаши билан ажримлари сони ошиши эҳтимолдан йироқ эмас. Ҳозирда эса оилавий келишмовчиликларнинг айрим турлари учраб турибди.\nХусусан, Зарбдор тумани тиббиёт бирлашмаси шифокорининг туман ички ишлар бўлимига хабари беришича, Янгиҳаёт маҳалласида истиқомат қилувчи 1993 йил туғилган аёл Ж.Х. туман тиббиёт бирлашмасига юз саҳасидан тан жароҳати олганлиги сабабли мурожаат қилган. Аниқланишича, аёлга турмуш ўртоғи қўл кўтарган.\nХудди шундай туманнинг Наврўз маҳалла фуқаролар йиғинида истиқомат қилувчи 1989 йил туғилган аёл А.Д. туман тиббиёт бирлашмасидан биринчи тиббий ёрдам олган. Сезганингиздек, аёл турмуш ўртоғининг муштидан жароҳат олган.\nКарантин даври кўплаб оилалар учун жиддий синов пайти бўлади.\nЎзбекистон Республикаси Гендер тенгликни таъминлаш комиссиясининг хабарига кўра, хотин-қизлар ҳуқуқларини ҳимоя қилиш, уларга нисбатан тазйиқ ва зўравонликнинг олдини олиш учун Ўзбекистон Республикаси Гендер тенгликни таъминлаш комиссияси томонидан БМТнинг Аҳолишунослик жамғармаси (UNFPA), Фуқаролик ташаббусларини қўллаб-қувватлаш маркази билан ҳамкорликда 2020 йилнинг 10 апрелидан “ишонч телефони” хизмати йўлга қўйилди:\nМазкур “Ишонч телефони” хизмати уч ой давомида фаолият кўрсатади.\nШу билан бирга, Ўзбекистон Республикаси Гендер тенгликни таъминлаш масалалари бўйича комиссияси қошида Нодавлат-нотижорат ташкилотлари бирлашмаси тузилган. Бу орқали пандемия даврида аҳолининг заиф қатламлари, айниқса, хотин-қизларни қўллаб-қувватлаш, уларга ҳар томонлама кўмак бериш мақсад қилинган.


Ўзбекистон –Туркия: ўзаро муносабатларнинг янги саҳифаси | Ўзбекистон "Адолат" социал-демократик партияси\n2 Ноябрь, 10:31 • 2017 йил – Халқ билан мулоқот ва инсон манфаатлари йили, Муносабат, Муҳим хабарлар, Янгиликлар • 610 марта кўрилди • Комментариев к записи Ўзбекистон –Туркия: ўзаро муносабатларнинг янги саҳифаси нет\nМаълумот ўрнида шуни таъкидлаш жоизки, Туркия Республикаси Осиё ва Европа қитъалари кесишган нуқтада жойлашган мамлакат бўлиб, маъмурий ҳудудий тузилишига кўра унитар давлат, бошқарув шаклига кўра эса президент-парламент типидаги аралаш республика ҳисобланади. Конституцияга мувофиқ Туркия Республикаси демократик, дунёвий ва социал-ҳуқуқий давлат бўлса-да, аҳолисининг деярли 95 фоизини ислом динига эътиқод қилувчилар ташкил қилганлиги боис, бу ерда ислом динига нисбатан ҳурмат анча юқори эканлигини кўришимиз мумкин.\nТуркия ҳудуди расман иль деб юритиладиган 81 та вилоятга ажратилган бўлиб, ҳар бир иль ўз навбатида туманларга ажралади. Ҳозирда 923 та туман мавжуд.\nТуркия анча ривожланган мамлакат бўлиб, ўзининг иқтисодий қудратига кўра у дунёда кучли 20 талик гуруҳига кирувчи давлатлардан биридир. Бундан атиги ярим аср олдин анча қолоқ аграр давлат ҳисобланган Туркия ҳозирги кунга келиб, тобора индустриаллашиб бораётган давлатга айланди.\nМамлакат иқтисодиётида саноатнинг улуши 28 фоиз атрофини, қишлоқ хўжалиги – 15 фоизни, қурилиш – 6 фоиз, хизматлар 51 фоизни ташкил этади. Саноат ишлаб чиқаришининг умумий ҳажмида қайта ишлаш саноати энг катта улушга эга. Бутун мамлакат бўйича кичик бизнес ва хусусий тадбиркорлик субъектлари мавжуд бўлиб, улар ҳам саноат маҳсулотлари ишлаб чиқаришда ўзларининг салмоқли улушларини қўшиб келмоқдалар. Тўқимачилик, кўнчилик, озиқ-овқат, кимё, фармацевтика соҳалари, энергетика, металлургия, кемасозлик, автомобилсозлик ва электр маиший товарлар ишлаб чиқариш анча кенг ривожланган. Айниқса, туризм динамик тарзда ривожланаётган тармоқ ҳисобланади.\nБугунги кунда ҳам Режеп Таййип Эрдўғон бошчилигидаги етакчи партиянинг анча оқилона иқтисодий сиёсати туфайли Туркия иқтисодиётнинг ўсишида ва ривожланишда анча юқори натижаларга эришмоқда\nАна шундай қудратли давлат билан ҳамкорлик қилиш мамлакатимизнинг миллий манфаатларига тўлиқ мос тушади. Ўз навбатида Ўзбекистон ҳам Туркия ташқи сиёсатида муҳим ўрин тутади. Мамлакатимиз бугунги кунда Туркиянинг Марказий Осиёда энг асосий шерикларидан бири ҳисобланади. Ўзбекистонинг улкан бозори, тобора либераллашиб бораётган иқтисодиёти, қулай инвестициявий муҳити, тарихий шаҳарлари, муқаддас диний қадамжолари Туркияда катта қизиқиш уйғотмоқда. Демак, ҳамкорликни мустаҳкамлашдан ҳар икки томон ҳам манфаатдор бўлиб, бу эса ўзаро муносабатларнинг истиқболи порлоқ эканлигидан далолат беради.\nҲозирда Ўзбекистон-Туркия муносабатлари динамик тарзда ривожланиб бормоқда ва ўсиш тенденцияси ҳамкорликнинг барча соҳаларида яққол кўзга ташланмоқда. Бугунги кунда мамлакатимизда Туркиянинг 500 га яқин фирма ва компанияси фаолият юритмоқда. 2016 йилда икки мамлакат ўртасидаги ўзаро савдо ҳажми 1,2 миллиард АҚШ долларини ташкил этган бўлса, жорий йилнинг тўққиз ойи мобайнида ўзаро товар айирбошлаш ҳажми 29 фоизга ошди. Шу йилнинг ўзида юртимизда Туркия ишбилармонлари сармояси иштирокида 20 дан ортиқ корхона ташкил этилди, 53 компаниянинг ваколатхоналари эса аккредитация қилинди. Ушбу рақамлар Ўзбекистон-Туркия муносабатларида нечоғлик улкан салоҳият борлигини яққол намоён этмоқда.\nЖорий йилда икки мамлакат ўртасидаги муносабатларда янги саҳифа очилди десак, асло муболаға бўлмайди. Буни Ўзбекистон ва Туркия раҳбарлари Шавкат Мирзиёев ва Режеп Таййип Эрдўғон ўртасида йил давомида бўлиб ўтган қатор учрашувлар ҳам яққол тасдиқлайди. Хусусан, Президент Режеп Таййип Эрдўғоннинг ўтган йилнинг ноябрь ойида Самарқанд шаҳрига ташрифи давомида, жорий йил май ойида Пекинда ўтган “Бир макон, бир йўл” форуми доирасида, сентябрнинг бошида Остона шаҳрида бўлган Ислом ҳамкорлик ташкилотининг Фан ва технологиялар бўйича саммити доирасида, 20 сентябрда эса Бирлашган Миллатлар Ташкилоти Бош Ассамблеясининг 72-сессияси доирасида икки мамлакат етакчилари ўзаро учрашиб, мамлакатларимиз ўртасидаги ҳамкорликнинг истиқболлари тўғрисида фикрлашиб олган эдилар.\nМамлакатимиз раҳбарининг 25-26 октябрь кунлари Туркия қилган расмий ташрифини ана шу учрашув ва мулоқотларнинг мантиқий давоми дейиш мумкин. Истанбулда Шавкат Мирзиёев ва Режеп Таййип Эрдўғон ўртасида бўлиб ўтган учрашув ва музокаралар чоғида Ўзбекистон билан Туркия ўртасидаги сиёсий, савдо-иқтисодий, инвестициявий, транспорт-коммуникация, қишлоқ хўжалиги, транспорт, туризм, илм-фан ва бошқа соҳалардаги ҳамкорликни ривожлантириш масалалари атрофлича муҳокама қилинди.\nПрезидентимизнинг Туркияга ташрифи давомида икки мамлакатнинг парламентлараро алоқаларига ҳам муҳим эътибор қаратилди. Ш.М.Мирзиёев ушбу мамлакатнинг парламенти — Буюк миллат мажлисига ҳам ташриф буюриб, унинг фаолияти билан яқиндан танишди. Туркия парламентида бўлиб ўтган муҳим мулоқотлар жараёнида икки мамлакат парламентлари ўртасида ўзаро алоқаларни мустаҳкамлаш, парламентларнинг қонун ижодкорлиги ва парламент назорати шакллари бўйича ўзаро тажриба алмашиш масалаларига катта эътибор қаратилди.\nАйниқса, Президентимизнинг Буюк миллат мажлисига ташрифи доирасида икки мамлакат парламентлари ўртасида ҳамкорлик тўғрисида меморандум имзоланганлиги биз парламентарийларни беҳад қувонтирди. Бугунги кунда жаҳон сиёсатида парламентлар ўртасидаги алоқалар тобора юксалиб бораётганлигини эътиборга олсак, ушбу меморандумнинг имзоланиши жуда муҳим воқеа ҳисобланади. Ўзбекистон ва Туркия парламентлари ўртасида ўзаро мулоқотни жонлантириш иккала мамлакатнинг ҳамкорлик алоқаларини юқори босқичга олиб чиқишга, хусусан, Президентимизнинг мазкур ташрифи давомида савдо-иқтисодий, илмий-техникавий, инвестициявий ва технологик, маданий-гуманитар, транспорт-коммуникация ва бошқа соҳаларда эришилган аҳдлашувларни ҳаётга тўлиқ жорий қилишга хизмат қилиши шубҳасиз.\nУмуман, давлатимиз раҳбарининг Туркияга ташрифи мамлакатларимиз ўртасидаги муносабатларда янги саҳифа очди ва икки мамлакат ўртасидаги ҳамкорликнинг муҳим истиқболларини белгилаб берди. Имзоланган ҳужжатлар ва эришилган келишувлар икки давлат муносабатлари ва қардош халқлар дўстлигини ҳар томонлама мустаҳкамлашга хизмат қилиши шубҳасиз.\nЎзбекистон –Туркия: ўзаро муносабатларнинг янги саҳифаси was last modified: Ноябрь 2nd, 2017 by admin\n« Урганчда оёғи ясси болалар учун махсус оёқ кийим ва парталар ажратилади Мамлакатимизда илмий ва инновацион фаолият янада ривожланади »


Озод Шарафиддинов: «Модернизм — жўн ҳодиса… эмас» (2002) — www.ziyouz.uz\nБош саҳифа СуҳбатларОзод Шарафиддинов: «Модернизм — жўн ҳодиса… эмас» (2002)\nОзод Шарафиддинов: «Модернизм — жўн ҳодиса… эмас» (2002)\nЧоп этилган 26.06.2013 МуаллифZiyouz.uz\nМаълумки, шўролар ҳаётдаги ҳамма соҳаларни бирваракайига тубдан ўзгартиришни даъво қилиб чиқишган эди. Шу билан бирга улар бутунлай янги одам яратиш ғоясини ҳам олдинга суриб, шунингдек, янги адабиёт даъвоси билан ҳам чиқишган эди. Ҳаёт бу даъволарнинг пуч эканлигини исбот қилди. Жумладан, ҳар қандай инсон ҳаёти давомида турфа хил ўзгаришларни бошидан кечирса ҳам, бир қувончларга тўлиб, бир бахт-сизлик ичида яшаса ҳам, зоҳиран қараганда, бир терининг ичида неча марта озиб-семирса ҳам, аслида унинг табиати дунёдаги энг кам ўзгарадиган нарсадир. Инсоншунос олимларнинг бугунги инсон табиатига кўра, бундан 2000 йил олдинги инсондан жуда кам фарқ қилишини исботлаб беришган. Унинг тафаккурида қандайдир янги ғоялар туғилиши мумкин, лекин тафаккур механизми эскича қолади. Унинг туйғуларида қандайдир янги хислатлар пайдо бўлиши мумкин, лекин барибир туйғуларнинг ўзи жуда кам ўзгаради. Даврлар ҳар қанча ўзгармасин, инсонни ҳаракатга келтирувчи асосий омил шахсий манфаат бўлиб қолаверади. Инсоннинг бу хислати русларнинг «Балиқ чуқур жойни излайди, инсон эса яхши жойни» деган мақолида жуда яхши ифодаланган. Худди шунга ўхшаш, инсоннинг руҳий-маънавий фаолиятининг ҳосиласи бўлмиш санъат ва адабиёт ҳам табиатдан кам ўзгарадиган ҳодисалардандир. Албатта, санъат ва адабиёт пайдо бўлган даврлардан бери муайян тадрижий йўлни босиб ўтди, лекин бу йўллар мазмуни қандай бўлмасин, санъат ва адабиётнинг моҳияти ўзгаргани йўқ. Ҳамон унинг марказида инсон ва унинг дардлари турибди. Ҳамон унинг асосий муаммоси инсон ким ва у қандай яшамоғи керак, инсон ҳаётининг моҳияти нимада, деган муаммолар. Афсуски, шўро мафкураси инсон табиатидаги мана шу муқимликни тан олишни истамади. Ва ҳар хил воситаларни ишга солиб, уни тубдан ўзгартиришга киришди. «Пролетар адабиёти» деган адабиёт ўйлаб топилди. Унинг бирдан-бир методи социалистик реализм, деб эълон қилди. Бундан бир қадар ташқарига чиқадиганларни синфий душманга чиқаришди ва шунга мувофиқ улар жазоларга мустаҳиқ қилинди. Аммо табиийки, инсон бир хил бўлмаганидек, унинг адабиёти фақат бир хил мазмунда ёзадиган, фақат бир хил услубни тан оладиган, якранг адабиёт бўлиши мумкин эмас эди.\n–Ўтган асрнинг 20-30 йилларида модернизм оқимига мансуб деб ҳисобланган асарлар Ғарбда ҳам, Америкада ҳам тазйиққа учраган эди. Ўзингизга маълум, собиқ иттифоқ даврида Ғарб адабиёти билан шуғулланган рус адабиётшунослари ҳам бир овоздан модернизм адабиётини кескин танқид қилиб чиқишганди. Яъни бу адабий оқим вакилларининг асарлари Ғарбда инкор этилди, кейинча коммунистик ғоя тарафдорлари томонидан тамоман рад қилинди. Бунинг сабаблари ҳақида фикрларингизни билмоқчи эдик.\n–XIX аср охири ва ХХ аср бошларида жаҳонда ижтимоий ҳаёт соҳасида тараққиёт суръатлари мислсиз тезлашиб кетди. Бу фикрда, қарашларда ҳам кўплаб янгича қарашлар, янгича фикрларни вужудга келтирди. Улар адабиётда ҳам инсонга янгича муносабатда бўлишни тақозо эта бошлади. Бошқача айтганда, адабиётда кўп вақтлардан бери амал қилиб келган реализм методи қай бир жиҳатдан эскиргандек, янги мазмунларни ифодалашга торлик қилиб қолаётгандек кўринди. Ва айрим санъаткорлар замон талабларига мувофиқ равишда ҳаётни акс эттиришнинг янги йўллари, шаклларини излай бошладилар. Шу тарзда бутун жаҳон бўйлаб турли-туман модернистик, яъни замонавий оқимлар пайдо бўла бошлади. Албатта, буларнинг ичида самаралилари ҳам бор эди. Ва шунчаки тажриба тариқасида ўтказилган, лекин амалда катта муваффақиятларга эришмаганлари ҳам бор эди. Бу изланишлар, тажрибалар мутлақо табиий ва қонуний эди. Лекин шўро мафкураси нуқтаи назаридан ҳар қандай модернизм ёки санъат ва адабиётдаги ҳар қандай изланиш социалистик реализмдан чекиниш деб қаралар ва шунинг учун у қораланиши керак эди. Шундай қилиб бизда «халқ душманлари», «буржуа миллатчиси», кейинроқ эса «ревизонист» сингари «модернист» деган айблов ҳам майдонга келди.\nМодернизмни ёқлаган, модернистик оқимларни маъқул кўрганлар мафкуравий душман сифатида талқин қилинди. Фақат аср охирига келгач, ўзбек адабиётшунослари ичида бу масалаларни қаламга олиб тўғри талқин қилишга ҳаракат бошланди.\n–«Жаҳон адабиёти» журнали ва «ЎзАС»да эълон қилинган айрим мақолаларни айтмаганда бугунги адабиётшунослигимиз модернизм адабиётидан бехабар десак, тўғри бўладими?\n–Албатта, модернизм бир турдаги жўн ҳодиса эмас. Модернистик оқимларни даб-дурустдан тушуниб олиш ҳам муайян қийинчиликларни туғдиради. Модерн ҳодисалари ҳамма вақтда ҳам санъат ва адабиёт ҳодисаларига биз берадиган таърифларга тўғри келавермайди. Бунинг устига бизнинг санъат ва адабиётга қарашларимизда жуда катта бир нуқсон бор: бизнинг назариямиз санъат ва адабиётдаги ранг-барангликни тан олмайди. У имкон борича, санъат ва адабиётнинг ҳамма тур ва ҳамма хилларига муштарак бўлган қонун-қоидаларни инкишоф этишга ҳаракат қилади. Масалан, шеърият ҳам, наср ҳам бадиий адабиётга киради. Лекин айни чоғда уларнинг орасида осмон билан ерчалик фарқ борлигини кўрмаслик мумкин эмас. Роман, қиссалар бобида ўйлаб чиқарилган қоидаларимиз лирика ва поэмага мутлақо тўғри келмайди. Худди шунга ўхшаш, адабиёт, рассомчилик ва музика ҳам «санъат» деган тушунча доирасига киради. Бироқ, шунга қарамай, улар инсоннинг руҳий фаолиятининг турлари эканлигидан бошқа ҳеч қандай муштарак томонларга эга эмас. Бинобарин, рассомлик талқини билан, музика, адабиёт талқини ўзаро кескин фарқ қилиши керак.\nМен бу гапларни шу маънода айтяпманки, асосий материали ранг ва бўёқ бўлмиш рассомлик соҳасидаги изланишлар, албатта, адабиёт соҳасида ҳам айнан такрорланиши мутлақо шарт эмас. Масалан, абстракционизмни олайлик. Абстракционизм – мавҳумлик дегани. Санъаткорлар ҳаётни ҳаёт формасида акс эттирмоғи керак, деган гапдан қочиб, уни бошқача тарзда ҳам акс эттириш мумкинлигини исботлаш учун мавҳум тасвирларга, яъни биринчи қарашда бирор-бир ҳаётий мазмунга эга бўлмаган тасвирларга кенг ўрин бера бошладилар. Лекин шуни айтмоқ керакки, абстракционизм элемент-лари фақат кейинги асрлардагина пайдо бўлгани йўқ. Унинг унсурлари Шарқ ва Ғарбнинг қадимги санъатидан истаганча топилади. Узоққа бормайликда, бир мисол келтирайлик. Ўзбекларнинг атласини жуда яхши биласиз. У камида минг йиллик тарихга эга. Билмайман, атласни санъатга йўйиш керакми йўқми. Бироқ имоним комилки, у юз фоиз абстракционизм асосига қурилган. Ундаги бир-бирига чатишиб кетган ранглар қандай ҳаётий мазмунга эгалигини билмайман, бироқ жилолари, товланишлари ҳаддан ташқари гўзал. Ўзбек атласининг ял-ял ёниши анча асрдан бери эркакларни ҳам, аёлларни ҳам бирдай завқлантириб келади. Худди шунингдек, ўзбекларнинг меъморчилик санъатида ҳам, ўймакорлик ва наққошлик санъатида ҳам мавҳумлик унсурлари кўплаб учрайди.\n–Мен шу кунларда буюк инглиз ёзувчиси Жон Голсуорсининг адабиёт ҳақидаги айрим мақолаларини таржима қилаяпман. Бу мақолалар 1930 –1931 йиллар, адиб ҳаётининг сўнгги даврида ёзилган. Бу даврда адабиётда модернистик изланишлар анча авж паллага кўтарилган эди, китобхонлар ўртасида уларни ёқловчилар ва анъанавий адабиётни буткул рад этувчилар кўпайиб қолган эди. Бошқача айтганда, модернистик адабиёт модага кирган эди. Модага кирган нарса тўғрисида танқидий фикр айтиш жуда қийин. Тафаккуримизнинг ожиз томонларидан бири худди шунда кўринади. Биз кўпчилик мақтаётган асарни ўқиб тушунмасак ҳам, бизга сира маъқул бўлмаган бўлса ҳам, ҳаммага эргашиб мақташга тушамиз. Бунда «қиролнинг янги кўйлаги» синдроми амал қилади. Асарни мақтаётган кўпчилик доно бўлсаю, мен уни тушуна олмайдиган ақли ноқис бир одам бўлсам…\nЛекин на Голсуорси ва на бошқа Ғарб ёзувчилари модернизмни танқид қилар эканлар, санъаткорнинг шакл ва услуб бобидаги изланишларига, тажрибалар ўтказиш бобидаги ҳуқуқларига заррача шубҳа қилган эмаслар. Умуман, фақат ХХ аср бошида эмас, бошқа даврларда ҳам ёзувчилар инсон характерини чуқурроқ ва жозибалироқ қилиб тасвирлаш йўлидаги изланишлардан тўхтаган эмаслар. Агар биз бундай изланишларни замон талаби билан қилинган модернистик изланишлар деб тан олсак, модернизмни жаҳон адабиёти тарихининг исталган давридан топиш мумкин. Рабленинг «Гаргантюа ва Пантагрюэл» деган машҳур романи ёки Свифтнинг «Гулливернинг саёҳатлари» ҳақидаги қиссаси, Гоголнинг «Миргород» туркумига кирадиган асарлари ва яна ўнлаб асарлар бу фикрнинг далилидир.\n–Биздаги баъзи адабиётшуносларнинг фикрича, ўтган асрнинг бошларидаёқ ўзбек адабиётининг истеъдодли вакиллари модерн адабиётидаги шаклий изланишларга катта ҳавас билан қарашган экан. Кейинчалик уларнинг бу йўналишдаги ижодий тажрибалари тўхтаб қолган. Сиз шу фикрни тасдиқлайсизми?\n–Бугун адабиётимиз янгича шароитда яшаб ижод этмоқда. Аввалги таз йиқлар ва таъқиқлар ҳозир йўқ. Энди ёзувчи ва шоирлар бадиий шакл ва услуб борасида жуда кенг кўламларда изланишлар олиб боришлари мумкин ва олиб боришаётирлар ҳам. Жумладан, бугунги адабиётимизда драматург Шароф Бошбеков ижодида, шоир Абдулла Ориповнинг айрим асарларида, Омон Мухторнинг романларида, Тоғай Муроднинг «Отамдан қолган далалар» асарида, нисбатан ёш шоир ва ёзувчилар Назар Эшонқул, Хайрулло, Баҳром Рўзимуҳаммад, Гўзал Бегим, Олима Набиева ижодларида буни кўриш мумкин. Лекин мен бир нарсадан огоҳ этиб қўймоқчиман: изланишлар бобида эҳтиёт бўлмоқ керак, негаки, янги нарса ҳамма вақт ҳам фақат янгилиги учунгина яхши бўлавермайди, шунингдек, эски нарсани ҳам фақат эскилиги учун «пуф, сассиқ»қа чиқариш мумкин эмас. Мен ҳамма ёзувчилар аскар болалардай қадди-қомати бир-бирига ўхшаган олачипор форма кийиб олсин, демоқчи эмасман. Мен фақат шуни айтмоқчиманки, биз реализм деб баъзан кесатиқ билан, баъзан киноя билан, баъзан ғашлик билан тилга оладиганимиз – услуб ҳали унча қариб қолгани йўқ. Айниқса, бизнинг ўзбек адабиётимизда. Бизнинг адабиётда реализм шаклланаётганига эндигина бир аср вақт бўлди. Эҳтимолки, бу вақт ичида реализмнинг бор-йўғи ўн гулидан бири очилгандир.\n–Модернизм оқимига мансуб деб қаралган асарларни қабул қилиш ёки қабул қилмаслик мумкин. Бу ҳар бир олим ёки китобхоннинг ихтиёрида. Мен Сизнинг бу масалага шахсий муносабатингиз, хоҳланг олим, хоҳланг китобхон сифатида, бироқ хусусий муносабатингизни билсам дегандим…\nЯна бир мисол келтираман. Мен бадиий тасвир санъатини, расмларни яхши кўраман. Дунёга машҳур мусаввирларнинг полотноларини ҳамма вақт завқ билан томоша қиламан. Лекин ўзимни тасвирий санъат асарига баҳо берадиган ҳакам деб мутлақо ўйламайман. Малевич деган рассомнинг асримиз бошларида ишлаган бир сурати бор. Бу «Қора квадрат» деб аталади. Унда чиндан-да тим қора квадратдан бошқа ҳеч нарса йўқ. Худо ҳаққи, мен шу пайтгача бу суратнинг нима маъно англатишини тушунганим йўқ. Лекин буни қарангки, ана шу мен тушунмаган асар санъат бозорида миллиондан кўпроқ доллар турар экан. Мен, албатта, миллион долларим бўлса, уни нимага сарфлашни ўзим билардим. Лекин шунга қарамай, ўша асарни харид қилган одамларни қоралашим инсофдан бўлмайди-ку!\n«Ўзбекистон адабиёти ва санъати» газетасининг 2002 йил 23-24-сонидан олинди.\n← Аввалги Аввалги Мирзакарим Норбеков: Инсон уз кучига ишонмоғи керак\nКейинги → Кейинги: Олимжон Бўриев. Таржимами, тажриба?


Водий бўйлаб сафарлар давом этмоқда – oliymahad.uz\nЎзбекистон мусулмонлари идораси раиси, муфтий Усмонхон Алимов ҳазратлари ва Дин ишлари бўйича қўмита раиси Абдуғофур Ахмедов ва Водий вилоятлари бўйлаб халқимиз билан учрашувлари давом этмоқда. Галдаги манзил Фарғона вилоятининг Сўх туманига бўлди.\nШунингдек, туманда фаолият юритаётган имом-хатиблар ҳамда кам таъминланган, боқувчисини йўқотган ва ижтимоий ҳимояга муҳтож аҳоли билан учрашув бўлиб ўтди. Суҳбат давомида Президентимиз Шавкат Мирзиёев бошчилигида мамлакатимиз бўйлаб олиб борилаётган ислоҳотларнинг мазмун-моҳияти, бугунги доруломон кунларга шукроналик ҳисси билан яшаш каби жиҳатларга тўхталиб ўтилди. Йиғилиш сўнгида кам таъминланган, ногирон ва моддий ёрдамга муҳтож инсонларга ногиронлик аравачалари, озиқ-овқат маҳсулотлари ва кийим-кечаклар тақдим этилди.\n1085200cookie-checkВодий бўйлаб сафарлар давом этмоқдаno\nОлдингиДин ишлари бўйича қўмитанинг янги низоми тасдиқландиКейинги“Халқаро терроризм ва экстрeмизмга қарши курашда динлараро бирдамлик” мавзусида маънавият соати ўтказилди


“01 ГА ЧИҚИНГ...”\nOldingi maqola 1 ЯНВАРДАН ҚАНДАЙ ҚОИДАЛАР КУЧГА КИРДИ?\nKeyingi maqola КАТТА ЙЎЛ ЎРТАСИДАГИ СУНЪИЙ “КЎЛ” КИМГА КЕРАК?\nЎйлаб кўрадиган масала\nЯқинда бир мақола ёзиб, унда айтилган фикрлар юзасидан муносабат билдиришни сўраб, ваколатли идорага хат йўллагандим. Қарангки, орадан ярим ойдан ошиқ вақт ўтди ҳамки, ҳеч бир сас-садо бўлмади. Балки мақолада келтирилган масала чуқурроқ, атрофлича ўрганилаётгандир, деган ўйда мен ҳам жим юравердим. Бироқ мақолага муносабат бўлиши тугул, айтилган муаммо-да ҳал этилмасдан қолаверди.\nОхири интернетга кириб, ўша идоранинг телефон рақамларини топдим. Мақола ёзганимни, унда фалон мавзуни кўтарганимни, шунинг натижаси нима бўлаётганини суриштирдим. Хушовоз ходим мени эринмай эшитди-да, канцелярияга чиқишимни айтди. Хайриятки, рақамини берди – бир эмас, иккита. Даставвал “02” рақамлари билан тугайдиганига телефон қилдим, унга ҳам таҳририятда ишлашим, мақола чоп этилгани, шу бўйича хат чиқарилгани, қайси куни чиқим қилинганини тушунтирдим. Олган жавобим шу бўлдики, бу бўйича “01” га чиқишим керак экан. Йўқ, ҳеч бир тушкунликка тушганим йўқ, чунки ўзим юборган хатни топишга тобора яқинлашиб бораяпман, ахир...\nАмаллаб айтилган “01”га тушақолгандим, хатнинг рақамини сўраб қолишса бўладими? Уҳ, дедим ўзимча, эътиборсизлигимдан койиндим. Излаб, хатнинг рақамини топдим. Кейин “01”га айтдим. Минг шукурки, хат компьютерда бор экан. Ички бир ҳаяжон билан турганимда “...9880га чиқинг, билиб беришади”, дейишди. Бунисиям ёмонмас. Ҳарҳолда манзил аниқлашди. Демак, хатим шу одамда! Масалани шу одам ечади!\nХурсандлигимданми ё менга шундай туюлдими, “...9880” рақамларининг ўзи терилиб кетди-ёв. Бу гал гўшакни дарров олишди. Мақола ҳақида айтдим. Бояги киши бирпас ўйланиб турди-да, хат рақамини сўради. Боя керак бўлганидан ёдда турган эди – дарҳол айтдим.\n“Ҳозир сизга ижрочининг рақамини бераман, ёзиб олинг, “...9897”га телефон қиласиз” деб қолса денг. Куларимниям, хуноб бўлишимниям билмайман. Э, бор-э, мендан нима кетди, деб айтилган рақамни териб юбордим-ей. Қарангки, бу рақамни кўтаришмади!.. Тўрт, беш, ўн қайта тераман, биров олмайди-да.\nИш кунимнинг ярми телефон қилиб, хат кимга ўтказилганини билиш билан ўтди. Бироқ муродим ҳосил бўлмади. Энди ҳаммасини яна ўша “01”дан бошлашим керакка ўхшаяпти. Бироқ бунга на ҳафсала, на вақт бор.\nМен-ку майли, уларнинг жавобига қараб қолган куним йўқ. Муаммо уларсиз ҳам ҳал бўлар. Бироқ оддий одамлар-чи!? Бир ўйлаб кўринг, катта бир қийинчиликка дуч келган одам нажот кутиб шундай бир даргоҳга хат йўлласа-да, натижаси шундай якун топса. Мен-ку, интернетдан ҳечқурса телефонини осонгина топиб олдим, бироқ интернет отлиқ нарсаларни билмайдиган отахону момолар-чи?! Улар кимдан суриштиради босиб ётилган мурожаатлари тақдирини?! Мен-ку ишхона телефонидан 5-6 рақамга қўнғироқ қила олдим, бироқ қўл телефони йўқлар, бору пул ташлаш имкони бўлмаганлар-чи?!\nМурожаатлар билан ишлаш тизими тобора такомил топиб бораётганда, ижро интизомига бу тарздаги муносабатни қандай тушуниш керак? Энг ёмони, ҳозир кўпчилик шу усулга ўтиб олган. Айрим идораларда “Хат фалончига ўтган, писмадончи шуғулланади” каби бир хил гаплардан нарига ўтилмаяпти одатда. Аслида мурожаатлар учун битта – шу ишга масъул этиб бириктирилган одам жавобгар бўлиши керак эмасми? Қайсидир ходимга ўтган бўлса, унинг натижаси, нима учун вақтида ўрганилмаётгани, ҳал этилмаётгани билан битта масъул шуғулланмайдими? Мурожаат этувчига ҳам ўзи батафсил жавобни айтмайдими? Отангга бор, онангга бор, қабилида ишлаш шу-да аслида. Демак, бу борадаги асосий масала мурожаатлар билан ишлашга масъул этиб бириктирилган ходим масъулиятини оширишга бориб тақалаяпти. Агар шу масъулнинг ўзи қайси хат тақдири қай тариқа ҳал қилинганини айта оладиган тизим ярата олмасак, сарсонгарчилик, оворагарчилик ҳеч қачон барҳам топмайди. Аслида шикоятларнинг кўплигига айнан шундай “услуб” – хатни бўлимлару ходимлар аро “айлантириб”, “йўқ қилиб юбориш” ҳам сабаб бўлаётганини унутмаслик керак.


Эронни жавобгарликка тортиш масаласи муҳокама этилди (Видео) - Darakchi\nЭронни жавобгарликка тортиш масаласи муҳокама этилди (Видео)\nДУНЁ 11.07.2019, 16:44\nВена шаҳрида АҚШ сўрови билан МАГАТЭ бошқарув кенгашининг махсус йиғилиш бўлиб ўтди. Унда Эронни жавобгарликка тортиш масаласи муҳокама этилди. Бу ҳақда Еuronews.com нашри хабар берди.\nБундан аввал МАГАТЭ агентлиги Ислом республикаси бойитилган уран ҳажмини ядро дастури бўйича келишувда белгиланган меъёрлардан оширганини тасдиқлаган эди. Европа Иттифоқи айни дамда мазкур битимни сақлаб қолиш борасида аниқ таклифларни бермаётгани ортидан расмий Теҳрон шартномада белгиланган мажбуриятларни бажаришдан бирин- кетин бош тортишини маълум қилмоқда. Эрон президенти Хасан Руҳоний битим шартларни биринчи бўлиб америкаликлар бузганлигни ва энди эса Эронни айблаётганини таъкидлади.\n"Бу жуда кулгили, дунё сиёсати тарихида бунақасини ҳар доим ҳам кўрмайсан", дея айтиб ўтди Руҳоний. Вашингтон эса барча айбни Эронга ағдармоқда. АҚШ раҳбари Дональд Трамп Эрон узоқ вақт мобайнида хуфёна тарзда уранни бойитиб келган, деб ёзув қолдирди ўзининг Твиттер саҳифасида. АҚШ мамлакатга нисбатан санкцияларни кучайтириш билан таҳдид қилмоқда. Бунга жавобан Эрон битимда ўз зиммасига олган мажбуриятларни бажаришдан воз кечиш бўйича янги босқичга ўтишини таъкидлади ва ядро келишувига аъзо давлатларга Теҳрон манфаатларни ҳимоя қилиш учун 60 кун муҳлат берди.\nКоронавирус пандемияси ортидан глобал озиқ-овқат инқирози бошланадими?\nИндонезияда карантинни бузганларга жазо сифатида коронавирусдан ўлганларнинг жасадини кўмиш қўлланилмоқда


Саудия Арабистонида полиция бўлими ёнидаги портлашда хорижлик ҳалок бўлди\n22:50 / 03.04.2016\nСаудия Арабистонида полиция бўлими ёнида бомба портлаши оқибатида бир киши ҳалок бўлди. Қироллик ички ишлар вазирлиги маълум қилишича, нохуш воқеа 2 апрель кечки пайт Ар-Риёддан жанубда жойлашган Ал-Харж ҳудудида юз берган.\nВазирлик маълумотларига кўра, ҳужум полиция бўлими ёнида турган патруль машинасига қарши қаратилган бўлган. Портлаш оқибатида яна иккита полиция автомобилига шикаст етган. Ҳалок бўлган хорижлик бўлган, унинг қайси давлат фуқароси эканлиги айтилмаган.\nУшбу портлаш учун жавобгарликни ИШИД ўз зиммасига олди. Террорчилик гуруҳининг баёнотида ҳужум иккита портловчи қурилмадан фойдаланган ҳолда амалга оширилгани айтилган.


Президент тадбиркор ва инвесторлар билан мулоқот қилди\nПрезидент тадбиркор ва инвесторлар билан мулоқот...\n13.04.2018 13:08 0 1653\nМирзаобод туманида Сирдарё вилояти иқтисодиётини ривожлантиришга доир лойиҳалар тақдимоти ўтказилди. Бу ҳақда Президент матбуот хизмати хабар берди.\nПрезидент Шавкат Мирзиёев «Social web solution» дастурига алоҳида эътибор қаратди. Бу дастур электрон савдони кенгайтириш, интернет орқали ижтимоий хизматлар кўрсатиш борасида аҳолига кўплаб қулайликлар яратади.\nШу ерда Сирдарё вилоятида балиқчилик, чорвачилик, ипакчилик ва кўнчиликни ривожлантириш, шоли етиштириш, лалми ва томорқа ерлардан самарали фойдаланиш, ирригация-мелиорация тармоқларини қуриш ва реконструкция қилишга қаратилган лойиҳалар тақдимоти ўтказилди.\nШавкат Мирзиёев Сирдарё Президент ташрифи


Бугун "Навбаҳор" футболчиси Тоҳир Шамшитдиновнинг таваллуд куни. Махоратли ўнг қанот ҳимоячимиз 23 бахорни қаши олди! Шу муносабат билан "Навбаҳор" футбол клуби раҳбарияти, жамоа аъзолари ва мухлислар номидан Тоҳиржонга узоқ умр, сихат-саломатлик ва профессионал фаолиятида улкан зафарларга эришишни тилаб қоламиз. Умид қиламизки, янги мавсумда ҳам Шамшитдинов ишончли ҳаракатлари орқали "лочинлар" муваффақиятига ўз хиссасини қўшиш билан бирга мухлисларга қувонч тақдим этади. Яна бир бор туғилган кунинг муборак бўлсин Тоҳиржон!